Empat lelaki ditahan kes bunuh suspek curi motosikal
Oleh ASLIZA MUSA

13 November 2020, 7:02 pm
IPOH – Empat lelaki ditahan bagi membantu siasatan kematian seorang lelaki yang dipercayai terbabit dalam kejadian curi motosikal di Halaman Menglembu Bestari di sini Selasa lalu.
Ketua Jabatan Siasatan Jenayah Perak, Senior Asisten Komisioner Anuar Othman berkata, kesemua suspek berusia 22 hingga 26 tahun itu ditahan selepas si mati berusia 35 tahun meninggal dunia di Hospital Raja Permaisuri Bainun (HRPB), kelmarin.
Katanya, bedah siasat ke atas si mati mendapati punca kematian disebabkan radang selaput abdomen akibat kebocoran usus disertai trauma tumpul.
“Pihak polis menerima maklumat pada pukul 12.30 tengah malam Selasa lalu mengenai tangkapan seorang lelaki oleh orang awam yang terlibat kes cuba mencuri motosikal di Halaman Menglembu Bestari.
“Semasa anggota tiba di tempat kejadian, didapati terdapat seorang lelaki dalam keadaan lemah di mana empat lelaki lain yang merupakan suspek berada bersamanya ketika itu,” katanya di sini hari ini.
Menurut Anuar, lelaki yang cedera dan berada di bawah pengaruh dadah itu telah dibawa ke HRPB menggunakan ambulans dan ketika itu dia dalam keadaan sedar namun terdapat kesan lebam pada muka dan bahagian badan.

Beliau berkata, siasatan awal mendapati kecederaan dialami lelaki itu adalah akibat dipukul empat suspek tersebut kerana cuba mencuri motosikal milik salah seorang daripada mereka.
“Pihak suspek telah membuat laporan polis terhadap lelaki itu kerana didakwa cuba mencuri mosikalnya dan memaklumkan berlaku pergelutan antara mereka.
“Bagaimanapun, rakaman percakapan lelaki itu di hospital oleh pegawai penyiasat pada hari kejadian menafikan dia terlibat mencuri motosikal suspek,” katanya.
Difahamkan lelaki terbabit yang diberi jaminan polis dan dipindahkan ke wad 6B bagaimanapun disahkan meninggal dunia oleh doktor pada pukul 4.12 pagi kelmarin.
Menurut beliau, pemeriksaan luaran mendapati si mati mengalami kecederaan lebam dan melecet pada beberapa bahagian badan di mana tanda-tanda kecederaan itu disebabkan objek tumpul dan keras seperti batu, kayu dan besi serta tumbukan tangan dan tendangan kaki.
“Kesemua suspek ditangkap dan direman tujuh hari untuk siasatan di bawah Seksyen 302 Kanun Keseksaan kerana membunuh,” katanya. – K ONLINE!


785 kenderaan terbiar ditunda MBSA
Oleh MOHAMAD NAUFAL MOHAMAD IDRIS

13 November 2020, 7:22 pm
SHAH ALAM – Sebanyak 782 kenderaan terbiar telah ditunda sepanjang tempoh Januari hingga September lalu di sekitar bandar raya ini.
Ketua Bahagian Korporat dan Perhubungan Awam Majlis Bandaraya Shah Alam (MBSA), Shahrin Ahmad berkata, penundaan itu bagi mengelakkan sebarang kejadian tidak diingini terutama kemalangan serta masalah lalu lintas susulan kenderaan terbiar di bahu jalan dan kawasan parkir awam.
“Langkah ini juga bagi membasmi tempat pembiakan nyamuk Aedes yang boleh menyebabkan demam Denggi dan bagi memastikan bandar raya Shah Alam kekal bersih.
“Penundaan kenderaan terbiar dan terbengkalai dilakukan mengikut Seksyen 46 (1) (e) Undang- Undang Kecil Taman (MBSA) 2005,” katanya dalam satu kenyataan di sini hari ini.
Beliau menjelaskan bagi kenderaan terbiar yang telah ditunda akan ditempatkan di Depoh Simpanan Tunda di Seksyen U16, Seksyen 17 dan Seksyen 31 di sini.
Tambah Shahrin, caj simpanan di depoh adalah sebanyak RM10 sehari.

“Justeru, orang ramai dinasihatkan agar tidak membiarkan kenderaan terbiar di bahu-bahu jalan dan tempat letak kereta,” jelasnya. – K! ONLINE


PKPB Labuan disambung, PKPD di Kampung Haji Baki ditamatkan
Oleh MOHD. HUSNI MOHD. NOOR

13 November 2020, 7:36 pm
PUTRAJAYA – Mesyuarat Khas Majlis Keselamatan Negara (MKN) memutuskan untuk melanjutkan Perintah Kawalan Pergerakan Bersyarat (PKPB) di Wilayah Persekutuan Labuan bermula esok hingga 6 Disember depan.
Menteri Kanan (Keselamatan) Datuk Seri Ismail Sabri Yaakob berkata, lanjutan PKPB itu dibuat kerana masih terdapat pertambahan sebanyak 35 kes baharu positif Covid-19 setakat semalam menjadikan jumlah keseluruhan 1,135 kes.
Beliau berkata, keputusan itu juga dibuat atas nasihat dan penilaian risiko yang dijalankan oleh Kementerian Kesihatan (KKM).
“Kerajaan sebelum ini telah mengumumkan pelaksanaan PKPB di Labuan bermula 17 Oktober sehingga 30 Oktober lalu yang kemudiannya dilanjutkan sehingga hari ini (13 November).
“PKPB ini masih perlu dilaksanakan bagi mengekang penularan dan memberi ruang kepada petugas kesihatan untuk melaksanakan pengesanan kes aktif di kawasan-kawasan bersasar yang dikenal pasti berisiko tinggi,” katanya pada sidang akhbar hari ini.
Pada masa sama, Ismail Sabri berkata, kerajaan juga bersetuju menamatkan Perintah Kawalan Pergerakan Diperketatkan (PKPD) di Kampung Haji Baki, Kuching selepas tiada lagi kes positif dikesan sejak tujuh hari lalu.

Menurutnya, sebelum ini, kerajaan mengumumkan pelaksanaan PKPD di kawasan itu bermula 28 Oktober lalu sehingga 10 November dan kemudian disambung sehingga 24 November ini.
“Bagaimanapun, tempoh PKPD itu ditamatkan lebih awal dari yang dijadualkan iaitu hari ini,” katanya. – K! ONLINE


SOP Deepavali sama seperti perayaan lain
Oleh MOHD. HUSNI MOHD. NOOR

13 November 2020, 7:06 pm
PUTRAJAYA – Kerajaan menjelaskan prosedur operasi standard (SOP) yang ditetapkan untuk setiap musim perayaan adalah sama bagi mana-mana kaum dan agama di negara ini.
Menteri Kanan (Keselamatan) Datuk Seri Ismail Sabri Yaakob berkata, beliau tidak mahu ada pihak yang cuba mempertikaikan tindakan SOP itu khususnya menjelang sambutan perayaan Deepavali esok.
“Saya tidak mahu ada pihak-pihak tertentu yang cuba meniupkan semangat perkauman yang mengatakan kerajaan memberi tekanan dan menyusahkan usaha menyambut Deepavali.
“Sebenarnya tidak ada banyak beza antara SOP waktu Deepavali atau mana-mana perayaan. Ketika sambutan Hari Raya Aidilfitri Mei lalu, pergerakan rentas negeri juga tidak dibenarkan.  Saya ingin jelaskan bahawa SOP ini sama untuk setiap kaum dan agama di negara kita,” katanya pada sidang akhbar hari ini.
Katanya, Polis Diraja Malaysia (PDRM) juga diarahkan untuk melaksanakan lebih banyak rondaan dan pemantauan bagi memastikan SOP dipatuhi sepanjang musim perayaan ini.
Ismail berkata, kerajaan juga menetapkan pergerakan rentas daerah dan negeri juga tidak dibenarkan sepanjang musim perayaan.

Oleh itu, sekatan jalan raya (SJR) akan dilaksanakan di setiap sempadan negeri dan daerah bagi memantau pergerakan itu.
“Saya berharap tidak ada pihak yang berhasrat untuk rentas negeri dan daerah untuk balik ke kampung bagi menyambut perayaan Deepavali.
“Jika kita lihat ketika musim perayaan Aidilfitri dahulu, banyak kenderaan diarah berpatah balik. Saya nasihatkan anda tidak perlu rentas negeri kerana ia tidak dibenarkan,” katanya. – K! ONLINE


Lelaki larikan kenderaan abang ipar ditemui mati
Oleh MOHD AZLI ADLAN

13 November 2020, 7:44 pm
HULU TERENGGANU – Seorang penternak lembu yang sedang mencari haiwan ternakannya terkejut dengan penemuan satu mayat sudah reput di sebuah ladang kelapa sawit di Kampung Cherang Nibung, Ajil di sini hari ini.
Dalam kejadian pada pukul 5 petang itu, lelaki berusia 50 itu menjumpai mayat lelaki yang dipercayai sudah meninggal dunia sejak tiga minggu lalu berkenaan di tempat duduk pemandu kenderaan empat roda, Nissan Navara.
Ketua Polis Daerah Hulu Terengganu, Superintendan Mohd. Adli Mat Daud berkata, pemeriksaan awal percaya mayat itu milik seorang lelaki berusia 31 tahun yang dikehendaki polis pada tiga minggu lalu.
“Si mati disyaki melarikan kenderaan pacuan empat roda milik abang iparnya di hadapan Balai Polis Ajil di sini.
“Sebelum itu, dia dibawa abang iparnya untuk menyerah diri kepada polis kerana terlibat dalam penyalahgunaan dadah,” katanya ketika ditemui di lokasi kejadian di sini hari ini.
Mohd. Adli berkata, perbuatan si mati melarikan kenderaan pacuan empat roda abang iparnya menyebabkannya diburu bagi membantu siasatan mengikut Seksyen 379A Kanun Keseksaan.

Beliau berkata, si mati ditemui dalam keadaan berpakaian lengkap dan dompet abang iparnya juga ditemui di dalam kenderaan pacuan empat roda tersebut.
“Mayat si mati dibawa ke Hospital Hulu Terengganu di sini untuk dibedah siasat.
“Punca kematian masih belum diketahui dan setakat ini kes diklasifikasikan sebagai kematian mengejut,” katanya. – K! ONLINE


Parti Suu Kyi menang majoriti mutlak
Oleh KOSMO!

13 November 2020, 7:45 pm
YANGON, Myanmar – Parti pemerintah pimpinan Aung San Suu Kyi menang majoriti mutlak dalam pilihan raya umum Myanmar, demikian menurut keputusan rasmi hari ini.
Parti Suu Kyi, Liga Nasional Demokrasi (NLD) telah mengisytiharkan kemenangan besar berdasarkan pengiraan sendiri yang mendorong sambutan besar-besaran oleh para penyokongnya.
Bagaimanapun, angka rasmi belum diumumkan lima hari selepas pilihan raya diadakan. Pemilihan kali ini adalah pilihan raya umum kedua  sejak Myanmar beralih daripada pemerintahan tentera pada tahun 2011.
Keputusan yang diumumkan Suruhanjaya Pilihan Raya Myanmar hari ini menunjukkan NLD menang  368 kerusi atau lebih 50 peratus kerusi Parlimen  walaupun selepas mengambil kira satu perempat kerusi Parlimen diperuntukkan kepada tentera di bawah perlembagaan negara.
NLD  berada di landasan betul untuk menambah kemenangan besarnya pada tahun 2015, walaupun menerima kecaman meluas daripada beberapa etnik minoriti.
“Rakyat jelas menyedari NLD perlu mendapat undi  yang cukup untuk membentuk kerajaan  sendiri,” kata jurucakap NLD,  Myo Nyunt kepada agensi berita AFP, sambil menambah, kemenangan mutlak akan membantu meminimumkan konflik politik di Myanmar.

Parti Kesatuan Solidariti dan Pembangunan (USDP) yang disokong oleh tentera pula telah dikalahkan hampir di seluruh  Myanmar dan hanya memenangi 25 kerusi menjelang hari ini. – AFP


Pembunuh bersiri ‘Penyembelih Yorkshire’ meninggal dunia
Oleh KOSMO!

13 November 2020, 7:05 pm
LONDON – Salah seorang pembunuh bersiri paling kejam di Britain, Peter Sutcliffe yang juga  digelar ‘Penyembelih Yorkshire’, meninggal dunia hari ini pada usia 74 tahun, kata kerajaan.
Sutcliffe didapati bersalah pada tahun 1981 kerana membunuh 13 wanita dan cuba membunuh tujuh lagi mangsa di utara England dalam keganasan yang masih menjadi igauan  masyarakat.
Dia dijatuhi 20 hukuman seumur hidup dan diperintahkan  menjalani hukuman penjara sekurang-kurangnya 30 tahun, namun  pada 2010 seorang hakim Mahkamah Tinggi di Britain memutuskan bahawa Sutcliffe tidak akan dibebaskan.
“Banduan (Peter Sutcliffe) meninggal di hospital pada 13 November (hari ini),” kata Kementerian Kehakiman dalam satu kenyataan.
Bekerja sebagai pemandu lori,  Sutcliffe didapati  menghidap penyakit mental skizofrenia paranoid pada masa dia melakukan kejahatannya.
Dia dikurung di sebuah pusat psikiatri kawalan ketat selepas dijatuhi hukuman.

Sutcliffe bagaimanapun, telah  dipindahkan ke penjara kawalan ketat, HMP Frankland, dekat Durham di  timur laut England setelah keadaan mentalnya dianggap cukup stabil.
Dia   diserang di penjara yang menyebabkan mata kirinya buta. Sutcliffe juga mengalami masalah kesihatan termasuk sakit jantung dan diabetes kerana saiz badannya semakin gemuk.
Sutcliffe juga positif Covid-19 tetapi menurut laporan media Britain minggu ini, dia menolak untuk dirawat. Punca kematian banduan itu tidak didedahkan. – AFP


379 ingkar PKPP
Oleh MOHD. HUSNI MOHD. NOOR

13 November 2020, 7:39 pm
PUTRAJAYA – Seramai 379 individu ditahan semalam atas pelbagai kesalahan ingkar arahan SOP Perintah Kawalan Pergerakan Pemulihan (PKPP).
Menteri Kanan (Keselamatan) Datuk Seri Ismail Sabri Yaakob berkata, daripada jumlah itu, seramai 370 individu telah dikompaun manakala sembilan direman.
“Bagi Op Benteng pula, seramai 27 pendatang asing tanpa izin dan seorang tekong berjaya ditahan semalam selain merampas lapan buah kenderaan darat,” katanya pada sidang akhbar hari ini.
Selain itu, katanya, seramai 65,955 individu telah pulang ke tanah air bermula 24 Julai sehingga 12 November lalu melalui pintu masuk sempadan antarabangsa.
“Daripada jumlah itu, seramai 9,644 individu sedang menjalani kuarantin wajib di 68 hotel dan 21 premis lain.
“Selain itu, 388 individu di bawa ke hospital untuk rawatan manakala 55,923 individu dibenarkan pulang ke rumah,” katanya. – K! ONLINE


Sinar baharu 22 bekas banduan
Oleh MOHAMAD NAUFAL MOHAMAD IDRIS

13 November 2020, 5:44 pm
KLANG – “Saya tidak akan mempersiakan peluang kedua ini.”
Demikian kata bekas banduan dikenali Aiman yang diterima bekerja bersama 21 lagi individu di sebuah syarikat membuat perabot, Pellitalia Living Sdn. Bhd. ( Pellitalia Living) di Jalan Keretapi Lama, Kapar di sini menerusi Program I-Kembali.
Kesemua 22 bekas banduan tersebut adalah daripada tiga penjara iaitu Bentong, Pahang ; Kajang, Selangor dan Tapah, Perak.
Menurut Aiman, dia baharu beberapa hari dibebaskan selepas menjalani hukuman penjara selama lapan bulan di Penjara Bentong atas kesalahan mencuri.
Katanya, peluang menerusi program itu akan dimanfaatkan sebaiknya dalam meneruskan kelangsungan hidup walaupun berdepan pelbagai persepsi buruk daripada masyarakat.
“Syukur sangat sebab langsung tidak menjangka dan saya sememangnya tidak sabar untuk mula bekerja Isnin depan.

“Pengalaman menjalani hukuman penjara menyedarkan saya bahawa tiada jalan pintas selain keazaman kuat untuk berjaya dalam hidup,” katanya ketika ditemui pemberita di sini hari ini.
Sementara itu, Pengurus Pellitalia Living, Maria Koh berkata, pihaknya akan menyediakan tempat tinggal, makanan dan minuman untuk 22 bekas banduan itu ketika waktu kerja.
“Syarikat amat memerlukan pekerja baharu terutama individu warga tempatan. Malah, secara peribadinya menyokong program I-Kembali terutama dalam memberi peluang pekerjaan kepada warga tempatan,” katanya.
Dalam pada itu, Pengerusi Pertubuhan Rakan Ghullam Kembali (PERGAK), Datuk Seri Siti Murni Sheikh Ahmad menegaskan seramai 250 peserta I-Kembali yang telah bekerja dengan 35 buah syarikat daripada enam sektor industri di seluruh Malaysia.
“Program ini telah dilancarkan sejak Jun lalu dengan kita akan memadankan bidang pekerjaan berdasarkan minat, kebolehan dan kemampuan seseorang bekas banduan,” jelasnya. -K!ONLINE


Harga RON95, RON97 naik satu sen
Oleh NOR IDAYU BOSRO

13 November 2020, 5:00 pm
PUTRAJAYA – Harga runcit petrol RON95 naik satu sen kepada RM1.62 seliter berbanding RM1.61 bagi tempoh bermula tengah malam ini sehingga 20 November depan.
Kementerian Kewangan dalam satu kenyataan berkata, harga RON97 juga naik satu sen daripada RM1.91 kepada RM1.92 seliter.
“Harga runcit diesel pula naik enam sen iaitu daripada RM1.68 seliter kepada RM1.74 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K! ONLINE


FAM sedia berbincang dengan AFC isu JDT
Oleh MUHAMAD ARDIE PUTRA SUHAIMI

13 November 2020, 5:37 pm
PASUKAN Johor Darul Ta’zim (JDT) berkemungkinan didenda sebanyak AS$50,000 (RM207,000) dan dua tahun penggantungan daripada beraksi dalam mana-mana kejohanan Konfederasi Bola Sepak Asia (AFC) selepas menarik diri dalam saingan Liga Juara-Juara Asia (ACL) musim ini.
Keputusan skuad Harimau Selatan itu dibuat susulan daripada polisi larangan ke luar negara Majlis Keselamatan Negara (MKN) adalah kekal seperti yang diumumkan oleh Menteri Kanan (Keselamatan), Datuk Seri Ismail Sabri Yaakob.
Menurut Peraturan Kejohanan AFC Perkara 6.2, hukuman denda sebanyak AS$50,000 akan dikenakan selain penggantungan daripada beraksi selama dua tahun dalam saingan yang dikelolakan oleh badan induk bola sepak Asia itu.
Setiausaha Agung Persatuan Bola Sepak Malaysia (FAM), Stuart Ramalingam mengakui senario terburuk itu mungkin terjadi tetapi pihaknya sedang berusaha untuk berbincang dengan AFC bagi mendapatkan penyelesaian terbaik.
Kata Stuart, rugi sekiranya hukuman dikenakan kepada juara Liga Super itu kerana mereka adalah penyumbang mata utama dalam usaha memastikan Malaysia mendapat satu slot automatik ke ACL dan dua slot ke Piala AFC musim depan.
“FAM masih lagi berbincang dengan AFC mengenai penyelesaian terbaik tetapi mengenai hukuman yang bakal diberikan kepada JDT saya tidak boleh ulas kerana situasi itu hanya akan ditentukan oleh mereka.

“Cuma, saya harap senario terburuk seperti hukuman tersebut (penggantungan dua tahun dan denda AS$50,000) tidak akan berlaku kerana JDT telah beraksi cemerlang dalam kejohanan anjuran AFC sejak beberapa musim lepas,” kata Stuart.
Sebagai rekod, pasukan Pahang sebelum ini telah didenda sehingga dua tahun kerana tidak mahu menyertai Piala AFC pada musim 2018 meskipun mendapat slot automatik dengan status selaku naib juara Liga Super edisi 2017.


Rangoli penyeri wajib Deepavali
Oleh NOR AZIHAN MD. GHAZALI

13 November 2020, 4:53 pm
KLANG – Walaupun negara dilanda pandemik Covid-19, ia tidak menjejaskan sambutan Deepavali buat sebuah keluarga di daerah ini.
Seorang pemilik restoran, A. Sinnaiah, 56, hiasan lantai tradisional ‘rangoli’ atau kolam menjadi acara wajib buat mereka sekeluarga setiap kali munculnya Deepavali.
Menurutnya, penyiapan rangoli itu mengambil masa hampir dua jam dengan menggunakan lapan kilogram (kg) beras hancur yang telah diwarnakan menggunakan pewarna khas.
“Corak burung merak sentiasa menjadi pilihan kami sekeluarga setiap kali tibanya Deepavali. Ia melambangkan indahnya perayaan melalui penggunaan warna yang pelbagai.
“Merak juga berkait rapat dengan agama kami (Hindu) yang mana Deepavali membawa maksud pesta cahaya. Selain kolam, lampu dan pelita juga dipasang pada malam menjelangnya perayaan,” ujarnya kepada Kosmo! ketika ditemui di kediamannya di sini hari ini.
Tambah Sinnaiah, dia dan isteri, K Saraswathy, 51, turut mendapatkan khidmat kenalan untuk rekabentuk kolam ekoran kurang mahir.

Ujarnya, kolam itu dibiarkan sehingga dua minggu sebelum dibersihkan dan lebihan daripada beras akan dijadikan makanan burung.
“Bagi memeriahkan lagi suasana Deepavali ini, beberapa kuih tradisional disediakan seperti kuih bunga ros, maruku, denderam (peneram), halwa dan manisan yang merupakan menu wajib tiap kali tibanya perayaan,” – K! ONLINE


KPKT lancar Garis Panduan Pemberian Pinjaman Wang Dalam Talian
Oleh NUR SHARIEZA ISMAIL

13 November 2020, 4:57 pm
PUTRAJAYA – Garis Panduan Pemberian Pinjaman Wang Dalam Talian dilancarkan bagi tujuan pelaksanaan urus niaga pinjaman wang di samping memudahkan urus niaga kredit komuniti selaras dengan kehendak dan suasana norma baharu.
Menteri Perumahan dan Kerajaan Tempatan, Zuraida Kamaruddin berkata, garis panduan itu dibangunkan sebagai rujukan kepada syarikat Kredit Komuniti berlesen di bawah kementerian yang berhasrat untuk menjalankan urus niaga tersebut secara atas talian.
“Ia juga dibangunkan bagi mengurangkan jurang teknologi digital,” katanya ketika berucap pada Majlis Pelancaran berkaitan Garis Panduan Pemberian Pinjaman Wang Dalam Talian (Kredit Komuniti) di sini hari ini.
Majlis itu juga ditayangkan secara langsung menerusi Facebook Live KPKT.
Turut hadir Timbalan Menteri Perumahan dan Kerajaan Tempatan Datuk Seri Dr. Ismail Abd. Muttalib, dan Ketua Setiausaha KPKT, Datuk Zainal Abidin Abu Hassan.
Zuraida berkata, garis panduan itu juga dapat mewujudkan satu persekitaran urus niaga pinjaman wang yang lebih kondusif, selamat, terkawal dan teratur.

Beliau berkata, ia sebagai usaha kementerian untuk memodenkan industri pemberi pinjaman wang (Kredit Komuniti) selaras dengan usaha penjenamaan semula industri tersebut.
Katanya, bagi memastikan Garis Panduan Pemberian Pinjaman Wang Dalam Talian (Kredit Komuniti) memenuhi peruntukan perundangan dan peraturan yang berkuat kuasa, kerjasama dan penganjuran beberapa sesi libat urus dengan pelbagai agensi kerajaan turut diadakan.
Antara agensi kerajaan terlibat termasuk Bahagian Siasatan Jenayah Siber dan Multimedia, Jabatan Siasatan Jenayah Komersil Polis DiRaja Malaysia (JSJK, PDRM) dan Lembaga Hasil Dalam Negeri Malaysia (LHDNM).
Turut terlibat adalah Unit Pemodenan Tadbiran dan Perancangan Pengurusan Malaysia (MAMPU), Jabatan Perlindungan Data Peribadi (JPDP), Bank Negara Malaysia (BNM) dan Jabatan Peguam Negara.
Zuraida berkata, bagi fasa pertama pelancaran Garis Panduan Pemberian Pinjaman Wang Dalam Talian ini, terdapat lapan syarikat Kredit Komuniti yang telah mengemukakan permohonan secara rasmi kepada KPKT dan dibenarkan untuk menjalankan urusniaga pinjaman wang secara dalam talian.
“Syarikat-syarikat berkenaan adalah Axiata Digital Capital Sdn.Bhd, Grabfin Operations (Malaysia) Sdn.Bhd, GHL Payments Sdn.Bhd, Presto Credit Sdn.Bhd, JCL Credit Leasing Sdn.Bhd, Fortune Tree Capital Sdn.Bhd, BigPay Later Sdn.Bhd dan Hoop Fintech Sdn.Bhd.
“Beberapa siri libat urus telah dilaksanakan bersama syarikat-syarikat yang terlibat semasa fasa pembangunan garis panduan berkenaan.
Katanya lagi, KPKT juga akan memastikan urus niaga secara atas talian oleh syarikat-syarikat Kredit Komuniti ini dilaksanakan dengan beretika dengan pematuhan sepenuhnya kepada Akta Pemberi Pinjam Wang 1951 (Akta 400). – K! ONLINE


Sabalenka garang ke suku akhir Terbuka Linz
Oleh KOSMO!

13 November 2020, 5:01 pm
LINZ, Austria – Pilihan pertama, Aryna Sabalenka tampil garang apabila mara ke suku akhir Terbuka Linz selepas mudah menewaskan pemain Switzerland, Stefanie Vogele dengan kemenangan straight set 6-0, 6-3 awal pagi tadi.
Sabalenka hanya memerlukan 67 minit untuk melepasi pusingan kedua tersebut dan akan dijadualkan berdepan pemain Perancis, Oceane Dodin awal pagi esok.
Pemain ranking No.1 dunia tersebut mahu memburu penamat terbaik musim 2020 dengan melengkapkan kemenangan ketiganya tahun ini selepas muncul juara di Terbuka Qatar (Februari) dan Terbuka Ostrava pada Oktober lalu.
“Saya bermula dengan baik dan tidak ketinggalan pada set pertama. Pada perlawanan kedua, Vogele mula mengatur permainan dan lebih agresif untuk membawa perlawanan pada set ketiga.
“Saya tidak mahu membiarkan ia berlaku dan mahu menamatkan perlawanan lebih cepat. Saya tahu akan berdepan masalah jika beraksi di set ketiga nanti,” katanya.
Lebih menarik, jika Sabalenka melepasi suku akhir dia dijadualkan akan berdepan Elise Mertens iaitu rakan sepasukan ketika meraih kemenangan acara beregu di Terbuka Ostava.

“Jika kami berdua melepasi suku akhir dan ia merupakan kali pertama kami berjumpa di peringkat separuh akhir. Saya mahu berjumpa Mertens di pentas final dan sudah pasti ia akan menjadi pertembungan yang lebih menarik,” ujarnya. – AGENSI


Tiga individu dibenarkan dalam satu kenderaan
Oleh MOHD. HUSNI MOHD. NOOR

13 November 2020, 5:58 pm
PUTRAJAYA – Kerajaan hari ini membenarkan setiap kenderaan persendirian boleh dinaiki sehingga tiga orang penumpang termasuk pemandu berkuat kuasa sepanjang tempoh Perintah Kawalan Pergerakan Bersyarat (PKPB) ini.
Menteri Kanan (Keselamatan) Datuk Seri Ismail Sabri Yaakob berkata, keputusan itu diambil selepas mendengar pelbagai rungutan daripada orang awam berhubung prosedur operasi standard (SOP) berkenaan.
Beliau berkata, kelonggaran sama turut terpakai bagi kenderaan e-hailing dan perkhidmatan teksi dimana mereka boleh membawa sehingga dua orang penumpang.
“Sebelum ini, kita faham ada situasi di mana ada yang ingin membawa ibu dan bapa ke hospital atau klinik bagi mendapat rawatan. Dalam keadaan itu, setiap kenderaan pastinya sudah melebihi dua orang penumpang termasuk suami dan isteri.
“Malah, dalam keadaan lain juga, ada ibu bapa yang mempunyai anak kecil dan menyukarkan untuk mereka tinggalkan anak dan ia mungkin berbahaya. Justeru, polis boleh menggunakan budi bicara,” katanya pada sidang akhbar, hari ini.
Ismail Sabri berkata, menerusi SOP sebelum ini, polis diberi kuasa menggunakan budi bicara jika berdepan dengan kenderaan itu membawa lebih daripada dua penumpang.

Bagaimanapun, katanya, beliau dimaklumkan pihak polis ada masanya sukar untuk menggunakan budi bicara berkenaan.
“Oleh itu, mesyuarat hari ini bersetuju memberi kelonggaran iaitu tiga orang untuk satu kenderaan,” katanya.
Sementara itu, Ismail Sabri berkata, kerajaan tidak berhasrat untuk mengetatkan SOP bagi pergerakan rentas negeri terutama dari negeri-negeri lain ke Lembah Klang.
Beliau berkata demikian ketika diminta mengulas kebimbangan Kementerian Kesihatan (KKM) mengenai peningkatan kes positif Covid-19 susulan pergerakan keluar masuk lebih enam juta orang ke Lembah Klang setiap hari.
Ismail Sabri berkata, beliau menyedari peningkatan kes di Negeri Sembilan dan Kuala Lumpur namun, setakat ini kerajaan masih mengekalkan kebenaran rentas negeri untuk tujuan bekerja.
“SOP rentas negeri yang ditetapkan bagi pergerakan antara Negeri Sembilan, Selangor dan negeri-negeri lain ke Lembah Klang adalah atas dasar bekerja.
“Selagi kita benarkan pergerakan rentas negeri untuk bekerja jadi selagi itu kita tidak boleh perketatkan SOP rentas negeri,” katanya. – K! ONLINE


Atlet ke Olimpik Tokyo dikecualikan proses kuarantin
Oleh KOSMO!

13 November 2020, 5:20 pm
TOKYO, Jepun – Atlet dari luar negara yang menyertai temasya Sukan Olimpik Tokyo 2021 akan di kecualikan untuk menjalani tempoh pengasingan 14 hari yang ditetapkan Jepun.
Sukan Olimpik itu sepatutnya diadakan pada tahun ini, namun ia terpaksa di tangguhkan berikutan pandemik Covid-19 yang melanda dunia sekali gus menjejaskan persiapan atlet dan negara yang bertanding.
Ketua Pegawai Eksekutif Tokyo 2020, Toshiro Muto menjelaskan para atlet dan pegawai perlu menjalani ujian Covid-19 iaitu 72 jam sebelum tiba di Jepun bagi mengelakkan penularan virus Covid-19.
“Untuk melaksanakan kuarantin 14 hari itu dilihat mustahil. Justeru, para atlet, jurulatih dan pegawai sukan yang layak untuk ke Tokyo akan dibenarkan memasuki negara ini.
“Terdapat beberapa peraturan dan garis panduan yang akan dikenakan ke atas atlet berkenaan sebelum tiba di Tokyo antaranya ujian Covid-19 dilakukan 72 jam sebelum tiba ke negara ini,” kata Muto.
Dalam perkembangan sama, Muto turut menjelaskan syarat mengenai kehadiran penonton akan dibuat pada tahun depan bergantung kepada perkembangan pandemik Covid-19.

“Menjelang musim luruh akan datang, kami akan mengeluarkan pelan perancangan mengenai kehadiran penonton termasuk penonton dalam kalangan rakyat Jepun.
“Agak mustahil untuk menetapkan tempoh kuarantin 14 hari bagi penonton luar. Justeru, mereka diwajibkan menjalani ujian di negara mereka dan sebaik sahaja tiba di Tokyo.
“Terdapat kemungkinan bahawa penonton mungkin diminta agar tidak menjerit atau bercakap dengan kuat untuk mengelakkan penularan virus berkenaan,” tambahnya. – AGENSI


Vinales lupakan kejuaraan, fokus pembangunan jentera
Oleh KOSMO!

13 November 2020, 5:11 pm
VALENCIA – Pelumba Pelumba Monster Energy Yamaha, Maverick Vinales sudah tidak memberi fokus pada perebutan gelaran dunia musim ini sebaliknya mahu melakukan persiapan awal untuk mencari pelarasan yang lebih sempurna menghadapi Kejuaraan Motosikal Dunia (MotoGP) 2021.
Bagi Vinales, perlumbaan Grand Prix (GP) Valencia pada hujung minggu ini bukan mengenai perebutan gelaran dunia selepas dia dah pasukannya mahu membangunkan jentera YZR-M1 apabila terdapat beberapa kelemahan perlu diperbaiki dengan segera.
Pelumba Sepanyol itu berada di kedudukan keempat keseluruhan dalam carta kedudukan pelumba dan dilihat sukar untuk mengejar pelumba Suzuki, Joan Mir apabila dipisahkan dengan 41 mata selepas perlumbaan kini hanya berbaki dua pusingan untuk tamat.
“Fokus kami ketika ini adalah mengenai pembangunan jentera. Lihat di beberapa litar sebelum ini Yamaha berdepan masalah hingga menyebabkan kami kami gagal menamatkan saingan.
“Dua baki perlumbaan ini kami akan gunakan sebaiknya. Litar yang berbeza adalah peluang terbaik untuk melihat kemampuan jentera Yamaha. Kami fokus untuk mendapatkan pelarasan yang lebih pada baki perlumbaan musim ini.
“Data yang kami peroleh ini dapat membantu pasukan untuk melengkapkan jentera untuk digunakan pada musim depan,” katanya.

Pada perlumbaan minggu lalu, Vinales terpaksa bermula di hentian pit susulan terpaksa mengguna pakai enjin keenam bagi aksi di Valencia sekaligus melanggar kuota lima enjin yang dibenarkan musim ini.
Yamaha berdepan masalah besar apabila dua enjin milik mereka terpaksa diterbangkan ke Jepun semula selepas pasukan gagal mengesan masalah yang dialami pelumba mereka. – AGENSI


Peniaga buah maut ditikam selepas cuba tuntut hutang
Oleh SHAMSUL KAMAL AMARUDIN

13 November 2020, 6:04 pm
LUMUT – Tindakan seorang peniaga buah-buahan menuntut hutang daripada seorang mekanik kereta berakhir tragedi apabila peniaga itu maut dalam pergaduhan dengan suspek di Sitiawan dekat sini tengah hari tadi.
Dalam kejadian kira-kira pukul 12.50 tengah hari di Jalan Raja Omar, Kampung Selamat, Sitiawan, mangsa yang berusia 42 tahun mati di tempat kejadian akibat kecederaan parah dengan kesan tikaman di leher dan perut.
Ketua Polis Daerah Manjung Asisten Komisioner Nor Omar Sappi berkata, mangsa bersama anaknya yang berusia 15 tahun dikatakan datang ke bengkel suspek kerana mahu menuntut hutang sebelum berlaku pergaduhan.
“Mangsa dikatakan memukul suspek sebelum peniaga itu mencari pisau dalam bengkel tersebut kemudian berlaku pergelutan antara kedua mereka,” katanya kepada pemberita di sini hari ini.
Nor Omar berkata, suspek mendakwa dia merampas senjata daripada mangsa sebelum menikam peniaga itu di leher dan perut.
Katanya, suspek yang dalam keadaan berlumuran darah kemudian menyerah diri kepada polis sambil membawa pisau yang digunakan dalam pergaduhan itu.

Menurut beliau, suspek berusia 51 tahun ditemani adiknya berusia 40-an datang ke balai polis memaklumkan kejadian itu pada pukul 1.20 tengah hari tadi.
Nor Omar berkata, siasatan awal mengenal pasti punca kejadian disebabkan masalah hutang namun polis masih terus menjalankan siasatan lanjut kes tersebut.
Ujar beliau, sehingga kini, tiga saksi sudah diambil keterangan termasuk suspek dan adiknya yang ditahan untuk siasatan lanjut mengikut Seksyen 302 Kanun Keseksaan.
“Mayat mangsa dihantar ke Unit Forensik Hospital Raja Permaisuri Bainun, Ipoh untuk bedah siasat,” katanya. – K! ONLINE


PKPD Medan 88: Enam lagi berjaya dikesan
Oleh SUBKHI SUDARJI

13 November 2020, 4:16 pm
SEPANG – Seramai empat penghuni terdiri daripada tiga warga asing dan seorang warga tempatan yang melarikan diri daripada kawasan Perintah Kawalan Pergerakan Diperketatkan (PKPD) di Medan 88, di Bandar Baru Salak Tinggi pulang ke rumah masing-masing hari ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, tiga warga asing itu masing-masing seorang lelaki warganegara India, Nepal dan Indonesia manakala warga tempatan pula adalah seorang wanita dari Sabah.
Beliau pada masa sama memaklumkan terdapat dua lagi individu yang dibenarkan pulang ke rumah selepas mendapat rawatan di Hospital Sungai Buloh.
“Kesemua individu tersebut yang pulang ke rumah masing-masing hari ini telah menjalani ujian saringan Covid-19,” katanya kepada Kosmo! ketika ditemui di Bilik Gerakan Pengurusan Bencana Daerah Sepang di sini hari ini.
Terdahulu, Wan Kamarul Azran mengesahkan seramai 13 penghuni berjaya dikesan pagi tadi.
Katanya, pertambahan enam lagi penghuni terbabit menjadikan jumlah keseluruhan setakat pukul 3 petang adalah 19 orang.

Menurutnya, polis akan mempertingkatkan usaha bagi mengesan penduduk yang melarikan diri di samping mengharapkan bantuan orang ramai bagi menyalurkan maklumat,” katanya. – K! ONLINE


Seorang lagi direman 7 hari kes pencemaran Sungai Selangor
Oleh NUZULSHAM SHAMSUDDIN

13 November 2020, 3:13 pm
SELAYANG – Seorang lagi lelaki ditahan reman tujuh hari di Mahkamah Majistret di sini hari ini berhubung pencemaran bau bahan pelarut di Sungai Selangor yang berlaku Selasa lalu.
Perintah reman ke atas suspek berusia 58 tahun itu dikeluarkan Majistret Nur Hafizah Rajuni bermula hari ini sehingga 19 November selepas membenarkan permohonan polis untuk menahan remannya.
Lelaki itu ditahan reman bagi membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.
Seksyen itu memperuntukkan hukuman penjara tidak kurang lima tahun dan maksimum 30 tahun dengan denda atau kedua-duanya, jika sabit kesalahan.
Prosiding reman itu bermula pukul 9 pagi dan selesai pukul 9.20 pagi.
Terdahulu suspek dibawa ke Kompleks Mahkamah Selayang pada pukul 8.30 pagi selepas ditahan semalam.

Rabu lalu Kosmo! Online melaporkan empat termasuk dua pengarah syarikat pembinaan jalan raya ditahan reman tujuh hari berhubung pencemaran sama.
Mereka yang direman ialah seorang wanita dan seorang lelaki yang merupakan pengarah syarikat, manakala dua lagi lelaki yang direman salah seorangnya warganegara Bangladesh.
Perintah tahanan reman bermula semalam sehingga 17 November itu dikeluarkan oleh Majistret Nor Hafizah Rajuni ke atas kesemua suspek berusia 33 hingga 43 tahun. – K! ONLINE


KPDNHEP rampas 2,550 kg minyak masak subsidi
Oleh ROSLIZA MOHAMED

13 November 2020, 4:12 pm
RANTAU PANJANG – Kementerian Perdagangan Dalam Negeri dan Hal Ehwal Pengguna (KPDNHEP) merampas sebanyak 2,550 kilogram minyak masak bersubsidi bernilai RM6,375 yang cuba diseludup dalam operasi bersepadu di pangkalan haram Kampung Rahmat, Lubok Setol di sini kelmarin.
Rampasan itu dijayakan dengan bantuan anggota Pasukan Gerakan Am (PGA) Batalion 9 pada pukul 6 petang hingga 12 tengah malam.
Ketua Pegawai Penguatkuasa KPDNHEP Kelantan, Azanizam Affendi Juri berkata, sebelum rampasan dijalankan, pihaknya bersama PGA 9 membuat risikan di kawasan tersebut pada pukul 6.45 petang.
“Ketika itu, kelihatan dua lelaki sedang memunggah minyak masak dari sebuah lori dan pacuan empat roda jenis Mitsubishi Pajero.
“Menyedari kehadiran pihak berkuasa, mereka bertindak melarikan diri ke dalam semak dengan meninggalkan minyak bersubsidi itu,” katanya ketika dihubungi Kosmo! hari ini.
Menurut Azanizam, barangan itu akan diseludup ke negara jiran selepas dipercayai diambil daripada pemborong sekitar Pasir Mas.

Katanya, dua kenderaan yang digunakan untuk kegiatan itu melibatkan lori bernilai RM75,000 dan pacuan empat roda RM20,000 turut disita.
Tambahnya, kesemua minyak masak dibawa ke stor KPDNHEP negeri untuk tindakan selanjutnya.
Kes disiasat mengikut Akta Kawalan Bekalan 1961 kerana disyaki melakukan kesalahan dengan niat melakukan penyeludupan ke negara jiran. – K! ONLINE


Al-Sultan Abdullah belanja kanak-kanak, jemaah masjid minum cendol
Oleh LUQMAN RIDHWAN MOHAMED NOR

13 November 2020, 3:28 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan singgah di beberapa gerai di kawasan luar Masjid Tengku Ampuan Afzan di Indera Mahkota selepas menunaikan solat Jumaat tadi.
Istana Negara dalam satu kenyataan memberitahu, baginda turut berkenan membelanja beberapa kanak-kanak dan jemaah yang berada di gerai-gerai tersebut minuman cendol dan kuih-muih.
“Al-Sultan Abdullah turut berkenan meluangkan masa menyantuni dan beramah mesra dengan rakyat serta mengurniakan sumbangan peribadi sebelum berangkat pulang ke Istana Abdulaziz.
“Seri Paduka Baginda amat prihatin terhadap kebajikan rakyat, khususnya golongan yang memerlukan,” katanya di laman Facebook hari ini. – K! ONLINE


Sorok rokok seludup RM3 juta dalam rumah sarang burung walit
Oleh YATIMIN ABDULLAH

13 November 2020, 3:37 pm
TUMPAT – Pasukan Gerakan Am (PGA) Batalion 9 merampas 19,230 karton rokok seludup bernilai RM3 juta yang disembunyikan dalam sebuah rumah sarang burung walit terbiar di Kampung Dalam dekat sini semalam.
Serbuan pukul 10 pagi itu dilakukan oleh anggota pasukan berkenaan sebaik sahaja menerima maklumat mengenai aktiviti penyeludupan di kawasan itu.
Pegawai Pemerintah PGA Batalion 9 Superintendan Nor Azizan Yusof berkata, apabila tiba di lokasi itu, pihaknya terus melakukan pemeriksaan dan mendapati pintu hadapan yang terdapat di bangunan itu tidak berkunci.
“Apabila anggota PGA masuk ke dalam bangunan berkenaan, kami dapati terdapat sebuah pintu yang telah dikunci menggunakan mangga.
“Kami terpaksa membuka kunci itu bagi membolehkan pemeriksaan dilakukan ke dalam bangunan berkenaan,” katanya pada sidang akhbar di Markas PGA Kuala Jambu di sini hari ini.
Nor Azizan berkata, pihaknya telah menemui bungkusan plastik yang mengandungi rokok seludup berjumlah 19,230 karton.

Katanya, siasatan awal mendapati, rokok-rokok itu dari negara China yang diseludup dari negara jiran menggunakan laluan-laluan tikus bagi mengelakkan dari dikesan pihak penguat kuasa.
“Ini merupakan rampasan rokok terbesar yang berjaya dilakukan oleh PGA dalam tempoh tiga tahun.
“Kita percaya rokok-rokok itu akan dijual kepada warga asing yang terdapat di negara ini,” ujarnya.
Nor Azizan berkata, siasatan lanjut masih diteruskan bagi mengesan dalang sebenar disebalik kegiatan itu.
Katanya, kawalan sempadan Malaysia-Thailand di negeri ini menerusi Op Benteng Covid-19 akan terus diketatkan bagi memastikan aktivi jenayah rentas sempadan berjaya dibanteras. – K! ONLINE


Gunung Merapi diramal meletus, 1,294 penduduk dipindahkan
Oleh KOSMO!

13 November 2020, 4:14 pm
YOGYAKARTA – Pihak berkuasa memindahkan 1,294 penduduk dari beberapa kawasan di Yogyakarta dan Jawa Tengah berhampiran Gunung Merapi selepas wujud tanda-tanda gunung berapi itu akan meletus.
Gempa  yang berlaku petang kelmarin dan data berkaitan menunjukkan cecair magma di bawah gunung itu  sedang naik ke atas.
Pusat Penyelidikan dan Pembangunan Teknologi Bencana Geologi (BPPTKG) mengesahkan bahawa cecair magma di dasar Gunung Merapi semakin menghampiri kawahnya.
Kawasan berisiko terjejas sekiranya letusan berlaku termasuk daerah Cangkringan di Kabupaten Sleman,  wilayah Yogyakarta dan  daerah Dukun, Selo serta  Kemalang di wilayah Jawa Tengah.
Ketua Badan Nasional Pengurusan Bencana(BNPB), Raditya Jati berkata,  pihak berkuasa tempatan telah memindahkan 835 penduduk di  Kabupaten Magelang, 203 di  Kabupaten Sleman, 133( Kabupaten Boyolali) dan 123 (Kabupaten Klaten).
“Mereka yang dipindahkan kebanyakannya adalah golongan berisiko tinggi seperti warga emas, kanak-kanak, bayi, ibu mengandung dan orang kelainan upaya termasuk ibu yang masih menyusu anak,” kata Raditya kepada portal berita Tempo.com.

Beliau juga memuji tindakan pantas pihak berkuasa yang segera memindahkan penduduk ke tempat selamat.
Katanya, pasukan kecemasan kini dalam keadaan bersiap siaga di pusat pemindahan bagi menyediakan khidmat kesihatan. – Agensi


VAR batal gol kemenangan Messi, Argentina
Oleh KOSMO!

13 November 2020, 4:51 pm
BUENOS AIRES – Ketua jurulatih Argentina, Lionel Scaloni menegaskan, tiga mata mereka ‘dirompak’ oleh pengadil dan Video Bantuan Pengadil (VAR) yang membatalkan jaringan kemenangan Lionel Messi ke atas Paraguay di Stadium La Bombonera awal pagi tadi.
Pengadil membatalkan jaringan Messi pada minit ke-57 selepas VAR mendapati Nicolas Gonzales mengasari pemain sayap Paraguay, Angel Romero sebelum gerakan gol tersebut dilancarkan oleh Argentina.
Pembatalan gol tersebut menyaksikan skuad La Albiceleste itu terpaksa akur apabila menamatkan aksi ketiga kempen kelayakan Piala Dunia 2022 zon Amerika Selatan dengan keputusan seri 1-1 ke atas Paraguay.
“Saya mahu melihat keputusan yang konsisten daripada VAR. Saya tidak bercakap mengenai kesan baik dan buruk tetapi saya menuntut kriteria yang diperlukan untuk VAR.
“Kami kehilangan Exequiel Palacios disebabkan kekasaran yang dilakukan terhadapnya tetapi VAR langsung tidak melihat semula insiden tersebut,” kata Scaloni.
Dalam aksi itu, Argentina bermula perlahan dengan menghadiahkan sepakan penalti kepada Paraguay yang disempurnakan oleh Romero seawal minit ke-14 sebelum bangkit menyamakan kedudukan melalui percubaan Gonzales pada minit ke-41.

Walaupun seri tetapi Argentina masih berjaya mengekalkan rekod tanpa kalah dalam tiga perlawanan kempen kelayakan Piala Dunia 2022 dan selepas ini dijadualkan menentang Peru untuk aksi keempat di Estadio Nacional de Lima pada Rabu ini. – AGENSI


Bakal pengantin lega dibenar bernikah di rumah
Oleh NORADILA MAHAMAD

13 November 2020, 4:09 pm
KUALA TERENGGANU – Seorang bakal pengantin lega diberi kelonggaran untuk melangsungkan upacara penikahannya esok di rumahnya sendiri di Kampung Bukit Petiti, Manir dekat sini walaupun dalam tempoh Perintah Kawalan Pergerakan Bersyarat (PKPB).
Nur Diana Mohd. Din, 36, berkata, kelonggaran itu diberi Jabatan Hal Ehwal Agama Islam Terengganu (JHEAT) dengan prosedur operasi standard (SOP) yang ketat.
“JHEAT memberi kelonggaran kepada pasangan yang menerima kelulusan bernikah sebelum 9 November lalu seperti saya dan bakal suami untuk mengadakan majlis di rumah.
“Begitu pun ia tertakluk kepada beberapa syarat ketat seperti tiada kenduri dan dihadkan kepada keluarga terdekat pengantin lelaki dan perempuan sahaja,” katanya ketika ditemui Kosmo! di sini hari ini.
Nur Diana berkata, semua persiapan perkahwinannya telah disiapkan sejak bulan lalu sebelum pelaksanaan PKPB diumumkan kerajaan di kebanyakan negeri termasuk Terengganu bermula Isnin lalu.
Walaupun majlis perkahwinan bakal berlangsung ringkas serta tidak seperti dirancang dan diimpikan sebelum ini, dia yang merupakan penjawat awam tetap bersyukur.

“Saya cuma berharap majlis saya (upacara pernikahan) esok berjalan dengan lancar.
“Keluarga pihak lelaki yang berasal dari Melaka juga telah memperolehi kebenaran merentas negeri daripada pihak polis,” katanya.
JHEAT masih membenarkan permohonan bernikah di negeri ini sepanjang tempoh PKPB tetapi perlu dilangsungkan di pejabatnya atau pejabat agama daerah sahaja. – K! ONLINE


Tidak sempat seludup dadah ke Indonesia
Oleh MOHD YUNUS YAKKUB

13 November 2020, 4:26 pm
SHAH ALAM – Sindiket pengedaran dadah yang didalangi seorang lelaki yang memakai gelaran Datuk Seri palsu tidak sempat menyeludup 126.85 kilogram (kg) syabu ke negara jiran dipercayai Indonesia.
Timbalan Ketua Polis Selangor, Datuk Arjunaidi Mohamed berkata, kesemua dadah tersebut yang disimpan di dalam 120 bungkusan teh Cina itu diperoleh dari sebuah negara jiran di utara Malaysia.
Katanya, dadah tersebut kemudiannya dibawa melalui kawasan di negeri Pantai Timur sebelum ke pantai barat Semenanjung.
“Siasatan awal mendapati dadah itu akan dihantar ke negara jiran dan bukannya untuk pasaran tempatan.
“Justeru, kita percaya Malaysia cuma menjadi transit kepada pengedaran dadah ini,” katanya pada sidang akhbar di sini hari ini.
Kosmo! sebelum ini melaporkan polis berjaya merampas dadah jenis syabu seberat kira-kira 120 kg dianggarkan bernilai RM5 juta dalam satu serbuan di tempat kereta di belakang pusat beli-belah South City Plaza, Serdang, Rabu lalu.

Menurut Arjunaidi, dalam serbuan bermula pukul 4.30 petang itu, lima lelaki berusia 25 hingga 42 tahun termasuk seorang lelaki warga Indonesia ditahan.
Ujarnya, semakan terhadap lelaki warga asing itu mendapati pasportnya telah tamat tempoh dan dipercayai menjadi orang tengah bagi proses penghantaran ke negaranya.
“Dua suspek yang ditahan merupakan adik-beradik dengan masing-masing seorang peniaga barangan komestik di sebuah negeri Pantai Timur dan anggota tentera berpangkat rendah.
“Kenderaan mewah jenis Ford Mustang bernilai lebih RM500,000 yang digunakan dua suspek semasa serbuan itu adalah berdaftar atas nama isteri kepada anggota tentera tersebut,” jelasnya.
Ujian air kencing mendapati kedua-dua beradik itu negatif dadah manakala tiga lagi suspek yang turut ditahan adalah positif syabu.
Turut dirampas dalam serbuan itu adalah tiga buah kenderaan masing-masing jenis Nissan Almera, Toyota Innova dan Honda HR-V serta wang tunai RM3,000.
Beliau menegaskan, sindiket tersebut dipercayai beroperasi lebih dari lima bulan berdasarkan semakan kewangan milik salah seorang suspek.
“Keseluruhan dadah itu mampu dibekalkan kepada 253,700 penagih dadah dalam masa sehari dengan mengambil kiraan penggunaan sebanyak 0.5 gram.
“Kesemua suspek direman selama tujuh hari bermula Rabu lalu hingga 17 November depan dan kes disiasat mengikut Seksyen 39B Akta Dadah Berbahaya,” katanya. -K!ONLINE


Tarik ikan hidup dalam tekak lelaki
Oleh KOSMO!

13 November 2020, 3:05 pm
KAHERAH, Mesir  –  Beberapa doktor di Mesir terkejut melihat seekor ikan hidup terperangkap di dalam tekak seorang lelaki, namun mereka berjaya mengeluarkannya melalui prosedur perubatan baru-baru ini.
Kejadian  berlaku apabila mangsa yang berusia 40 tahun, mengemam ikan tersebut di dalam mulut ketika cuba menangkap seekor ikan lain menggunakan kedua-dua tangannya.
Bagaimanapun, badan ikan itu licin menyebabkan dia tertelan haiwan tersebut yang melekat di dalam tekaknya , lapor saluran berita CTV News.
Doktor mengeluarkan ikan hidup dari tekak mangsa. – CTV News
Mangsa yang tidak boleh bercakap atau bernafas secara sempurna kemudian dibawa ke Hospital Pakar Beni Suef  dekat Kaherah untuk mendapatkan rawatan.
Doktor akhirnya berjaya mengeluarkan ikan itu dari tekak mangsa pada Sabtu lalu.
Satu rakaman video menunjukkan seorang doktor menarik keluar ikan berukuran hampir satu meter itu menggunakan sebelah tangan.

Mangsa kemudian  dimasukkan ke unit rawatan rapi  untuk rawatan lanjut. – Agensi


Macedonia Utara cipta sejarah beraksi di Euro 2020
Oleh SOPI SAMAILE

13 November 2020, 2:00 pm
TBILISI, Georgia – Pasukan Macedonia Utara mencatat sejarah tersendiri apabila mara ke Kejohanan Eropah (Euro) buat pertama kali dalam sejarah selepas menewaskan Georgia 1-0 pada aksi playoff awal pagi tadi.
Pada aksi tersebut, kapten pasukan yang juga bekas pemain Inter Milan, Goran Pandev muncul wira buat Macedonia apabila menjaringkan gol tunggal perlawanan sekali gus meranapkan impian Georgia yang turut belum pernah beraksi dalam saingan Euro sebelum ini.
Kata Pandev, kemenangan tersebut membuatkan dirinya cukup bangga selain percaya pengalaman beraksi di peringkat tertinggi memberi ketenangan tambahan dalam membantu rakan-rakan sepasukan beraksi lebih yakin.
“Ia adalah detik bersejarah buat negara kami dan saya akui pengalaman sebelum ini banyak membantu saya untuk memberi motivasi kepada pemain untuk tampil lebih bersemangat dan yakin,” katanya.
Macedonia Utara telah diundi bersama Austria, Belanda dan Ukraine dalam Kumpulan C untuk saingan final yang dijadualkan berlangsung pada Jun depan.
Dalam perkembangan sama, Hungary telah mencipta kemenangan dramatik selepas menewaskan pasukan pilihan, Iceland 2-1 hasil jaringan pada minit-minit terakhir oleh Loic Nego dan Dominik Szoboszlai di Stadium Arena Puskas.

Keputusan tersebut membolehkan Hungary melengkapkan kumpulan ‘maut’ saingan Euro 2020 selepas diundi bersama Perancis, Portugal dan Jerman dalam Kumpulan F. – AGENSI


Pemandu langgar MPV polis sebelum ditahan
Oleh LUQMAN RIDHWAN MOHAMED NOR

13 November 2020, 2:19 pm
KUALA KANGSAR – Tindakan seorang lelaki yang memandu kereta secara berbahaya hingga memasuki laluan bertentangan dan melanggar sebuah motosikal dan tiga kenderaan peronda polis (MPV) menerima padah apabila dia ditahan semalam.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, suspek lelaki tempatan berusia 37 tahun itu bejaya ditahan di Kampung Sungai Siput Hulu di sini setelah dikejar tiga kenderaan MPV polis sejauh kira-kira lima kilometer.
Katanya, kejadian berlaku pada pukul 7 malam apabila sepasukan anggota Bahagian Siasatan dan Penguatkuasaan Trafik Ibu Pejabat Polis Daerah (IPD) Kuala Kangsar sedang melakukan rondaan Perintah Kawalan Pergerakan Bersyarat di Kilometer 1 Jalan Kuala Kangsar Manong.
“Ketika sedang melakukan pemeriksaan, sebuah kereta jenis Proton Saga Iswara berwarna putih yang datang dari arah Manong menuju ke Kuala Kangsar telah berhenti di bahu jalan sebelah kiri dalam keadaan mencurigakan.
“Sebaik dihampiri anggota untuk melakukan pemeriksaan, pemandunya bertindak mengundurkan kereta lalu memecut ke Taman Highland Park,” katanya ketika dihubungi hari ini.
Tambah Omar Bakhtiar, polis telah mengejar dan mengarahkan pemandunya berhenti, namun tidak diendahkan sebaliknya suspek bertindak masuk ke laluan bertentangan hingga merempuh sebuah motosikal jenis Yamaha Ego ditunggang seorang wanita.

“Selepas pelanggaran tersebut suspek tidak berhenti dan terus memecut laju sehingga ke Taman Chandan Putri dan berpusing di kawasan perumahan tersebut beberapa kali.
“Dalam cubaa meloloskan diri, suspek telah melanggar bahagian belakang sebuah MPV polis semasa dipintas dan cuba melanggar sebuah lagi kenderaan polis namun berjaya dielak sebelum kereta dipandu suspek terbabas ke longkang,” katanya.
Katanya, suspek yang memandu dalam keadaan agresif terus memecut keretanya untuk melarikan diri sehingga berjaya ditangkap di Kampung Sungai Siput Hulu.
“Hasil pemeriksaan mendapati lelaki itu yang beralamat di Kampung Perlop itu tidak mempunyai lesen memandu manakala cukai jalan kereta dipandunya pula telah tamat tempoh.
“Dia yang bebas pengaruh dadah itu bagaimanapun mempunyai satu rekod tangkapan di bawah seksyen 30(3) Akta Racun 1952 pada tahun 2017 dan lapan saman atas pelbagai kesalahan,” katanya.
Katanya, suspek kini ditahan di IPD Kuala Kangsar dan akan direman untuk disiasat di bawah Seksyen 307 Kanun Keseksaan kerana cubaan membunuh. – K! ONLINE


Brazil tetap tagih khidmat Neymar
Oleh KOSMO!

13 November 2020, 2:26 pm
SAO PAULO – Ketua jurulatih Brazil, Tite tetap menyenaraikan nama bintang Paris Saint-Germain (PSG), Neymar menghadapi dua aksi kelayakan Piala Dunia 2022 zon benua Amerika Selatan bulan ini menentang Venezuela dan Uruguay.
Tite, 59, terpaksa menerima hakikat Neymar tidak akan mengambil bahagian dalam aksi menentang Venezuela di Estadio do Morumbi esok kerana masih belum pulih daripada kecederaan paha.
Bagaimanapun, pengendali Selecao itu amat berharap penyerang sensasi berusia 28 tahun berkenaan dapat diturunkan dalam aksi kelayakan seterusnya empat hari kemudian bertemu lawan lebih hebat iaitu Uruguay di Estadio Centenario, Montevideo pada Rabu ini.
“Kami percaya dengan rawatan intensif selama seminggu, ada kemungkinan dia (Neymar) akan pulih untuk perlawanan kelayakan kedua. Kami akan memantau rapat perkembangan semasanya,” menurut kenyataan daripada Konfederasi Bola Sepak Brazil (CBF).
Neymar mengalami kecederaan itu ketika mewakili PSG menentang jaguh Turki, Istanbul Basaksehir dalam aksi Liga Juara-Juara hujung bulan lalu.
Selain Neymar, Brazil juga kehilangan beberapa pemain utama untuk perlawanan menentang Venezuela esok seperti bintang Barcelona, Philippe Coutinho, Casemiro (Real Madrid), Eder Militao (Real Madrid), Fabinho (Liverpool) dan Rodrigo Caio (Flamengo).

Bagaimanapun, Brazil boleh menarik nafas lega apabila penyerang prolifik Manchester City, Gabriel Jesus kembali mencapai tahap kecergasan terbaik sekali gus mampu mengisi kekosongan Neymar di bahagian jentera serangan dalam misi meraih tiga mata esok. – AGENSI


ADUN Paloh langgar SOP PKPB
Oleh MOHAMAD FAHD RAHMAT

13 November 2020, 2:08 pm
KLUANG – Ahli Dewan Undangan Negeri (ADUN) Paloh, Sheikh Omar Ali dari DAP melanggar prosedur operasi standard (SOP) ditetapkan pihak berkuasa apabila menaiki kenderaan bersama dua yang lain semalam.
Beliau yang juga bekas Pengerusi Jawatankuasa Pembangunan Keusahawanan, Koperasi dan Ekonomi Kreatif ketika era pemerintahan kerajaan Pakatan Harapan (PH) terdahulu memberitahu tentang perbuatannya itu menerusi hantaran di laman Facebooknya.
“Saya telah ditahan polis dekat sekatan jalan raya arah Paloh-Kluang lebih kurang setengah jam yang lalu lebih kurang tiga kilometer dari pekan Paloh. Pegawai polis telah menyatakan kesalahan saya kerana menaiki kereta seramai tiga orang.
“Saya sendiri, pembantu saya dan seorang lagi merupakan petugas sukarelawan tempatan di DUN ini. Petugas sukarelawan saya ajak bersama untuk bantu saya memunggah barang-barang sumbangan yang nak diagihkan kepada masyarakat India bagi bantuan Deepavali,” katanya.
Katanya, sebaliknya beliau mencadangkan supaya pihak berkuasa memberi pengecualian kepada wakil rakyat yang bergerak di kawasan masing-masing.
“Saya fikir ada beberapa perkara perlu diberikan penerangan lebih jelas termasuklah beberapa pengecualian bersabit pergerakan wakil rakyat di kawasan.

“Wakil rakyat bagi saya perlu diberikan SOP yang sedikit khusus untuk tugas-tugas yang melibatkan pergerakan dalam kawasan yang diwakili bagi tujuan menjalankan khidmatnya kepada rakyat. Asalkan SOPnya terkawal dan selamat.
“Saya harap hal ini boleh dipertimbangkan oleh pihak kerajaan dan pihak-pihak berwajib,” katanya.
Sebelum ini, kerajaan mengumumkan beberapa kelonggaran prosedur operasi standard (SOP) Perintah Kawalan Pergerakan (PKP) fasa empat antaranya membenarkan dua individu dalam satu kenderaan.
Menteri Kanan (Keselamatan), Datuk Seri Ismail Sabri Yaakob berkata, bagaimanapun individu tersebut mestilah ahli keluarga terdekat dan daripada rumah yang sama. – K! ONLINE


Kuil sedia patuhi SOP Deepavali esok
Oleh ISKANDAR SHAH MOHAMED

13 November 2020, 2:31 pm
SHAH ALAM – Pengurusan Kuil Sri Maha Maariamman Devasthanam, Seksyen 7 di sini, bersedia mematuhi semua prosedur operasi standard (SOP) bagi upacara sembahyang sempena Deepavali esok.
Tinjauan Kosmo! hari ini mendapati operasi semburan sanitasi atau nyah kuman giat dijalankan di seluruh kawasan kuil berusia 120 tahun berkenaan sejak awal pagi.
Setiausaha kuil itu, N. Sundramoorthy, 61, berkata, pihaknya akan menempatkan seramai 30 kakitangan dan pekerja untuk menguruskan sesi upacara sembahyang bermula pukul 7 pagi.
Menurutnya, semua penganut agama Hindu yang hadir diwajibkan mendaftar nama secara manual atau aplikasi MySejahtera.
“Mereka akan ditempatkan di beberapa khemah dan dibenarkan masuk ke dalam kuil secara berperingkat selepas menjalani saringan suhu.
“Selain wajib memakai pelitup muka, kita tidak membenarkan sama sekali kemasukan kanak-kanak berusia 12 tahun ke bawah, warga emas dan mereka yang bergejala Covid-19,” katanya ketika ditemui pemberita.

Ujar Sundramoorthy, pihaknya melaksanakan inisiatif sendiri dengan melakukan semburan sanitasi di seluruh kawasan kuil secara berkala.
Justeru, beliau yang menguruskan kuil itu selama 20 tahun meminta semua penganut Hindu mematuhi SOP bagi mengelak penularan pandemik tersebut.
“Kita tidak menolak kemungkinan jumlah kehadiran penganut ramai namun perlu akur dengan peraturan yang ditetapkan kerajaan,” katanya.
Menteri Kanan (Keselamatan), Datuk Seri Ismail Sabri Yaakob sebelum ini memaklumkan penganut agama Hindu dibenarkan menyertai upacara sembahyang di kuil sempena Deepavali pada hari pertama perayaan saja.
Namun, SOP itu hanya untuk kawasan di bawah Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).
Setiap kuil itu diperuntukkan lima sesi upacara sembahyang bermula pukul 7 pagi hingga 12 tengah hari dan boleh dihadiri tidak lebih 30 orang pada satu-satu masa.
Setiap sesi hanya mengambil masa selama 30 minit dan manisan turut perlu diagihkan secara berbungkus serta terus bersurai selepas selesai upacara sembahyang. – K! ONLINE


Petugas barisan hadapan, penduduk terima bantuan
Oleh SUBKHI SUDARJI

13 November 2020, 2:14 pm
SEPANG – Memasuki hari kedua Perintah Kawalan Pergerakan Diperketatkan (PKPD) Medan 88 Bandar Baru Salak Tinggi, Majlis Perundingan Pertubuhan Islam Malaysia (Mapim) menyalurkan bantuan dua mesin penyejuk udara dan makanan kepada petugas barisan hadapan di sini.
Pengarah Logistik Mapim, Muhammad Faris Husain berkata, usaha yang dilakukan merupakan kesinambungan PKPD di Hentian Kajang sebelum ini.
“Kita tahu dengan keadaan cuaca panas terik, sudah tentu ia memberi cabaran kepada petugas barisan hadapan.
“Jadi kita nak beri keselesaan kepada mereka untuk digunakan sepanjang berkhidmat di PKPD ini,” katanya.
Beliau berkata, bantuan yang disalurkan adalah mengikut kehendak semasa di kawasan PKPD.
“Mapim juga bersedia menyalurkan keperluan-keperluan lain yang bersesuaian dengan matlamat ‘Kita Jaga Kita’,” katanya.

Selain fasiliti kepada petugas barisan hadapan, Mapim dengan kerjasama syarikat Al Araby Sdn. Bhd turut menyumbangkan 300 pek makanan panas kepada penduduk yang terkesan dengan PKPD.
Medan 88 Bandar Baru Salak Tinggi, dikenakan tempoh Perintah Kawalan Pergerakan Diperketatkan (PKPD) yang bermula 12 November lalu dan akan berakhir 25 November ini.
Seramai 800 penduduk di kawasan berkenaan terbabit dengan perlaksanaan penguatkuasaan perintah itu.
Sebelum ini, Menteri Kanan (Keselamatan), Datuk Seri Ismail Sabri Yaakob mengumumkan PKPD di Medan 88 Bandar Baru Salak Tinggi berdasarkan Mesyuarat Khas Majlis Keselamatan Negara selepas mendapat nasihat pihak Kementerian Kesihatan.
“Terdapat 39 kes direkodkan sehingga 5 November lalu. Perintah ini akan melibatkan 88 unit rumah kedai dan 284 premis,” katanya. – K! ONLINE


Jo Baiden tumpang populariti Joe Biden
Oleh KOSMO!

13 November 2020, 2:06 pm
TOKYO – Seorang datuk bandar di Jepun menjadi tular di media sosial  selepas kemenangan calon Parti Demokrat, Joe Biden dalam  pilihan raya Presiden Amerika Syarikat (AS) baru-baru ini.
Datuk Bandar Yamato, Yutaka Umeda pada mulanya keliru mengapa namanya menjadi sebutan dan popular di media sosial sehinggalah salah seorang ahli keluarganya  memberikan penjelasan.
Rupa-rupanya,  nama Yutaka jika dieja mengikut karakter kanji dalam bahasa Cina berbunyi ‘Jo Baiden’.
“Saya baru tahu tentang hal ini selepas seorang ahli keluarga menjelaskan tentang ejaan nama saya dalam bahasa Cina yang sangat sama dengan bakal Presiden AS iaitu Joe Biden,” katanya.

Nama hampir serupa antara Joe Biden (kiri) dan Jo Baiden (kanan) tarik perhatian netizen. – Yamato Government

“Walaupun pangkat kami berbeza iaitu saya adalah datuk bandar dan beliau pula Presiden tetapi kami mempunyai tujuan sama. Kami akan terus bekerja keras bagi memastikan kebahagiaan dan kesejahteraan rakyat negara masing-masing,” katanya dalam laporan akhbar Jepun, The Mainichi.
Beliau juga berhasrat menggunakan kuasa populariti Internet untuk menarik perhatian dunia kepada bandar Yamato yang mempunyai seramai 14,418 penduduk.

“Ini cara yang bagus untuk mempromosi bandar kami,” katanya kepada agensi berita tempatan, Kyodo News. – Agensi


25 individu tidak patuh PKPB dikompaun RM1,000
Oleh MOHD SYALMIZI HAMID

13 November 2020, 2:49 pm
SEBERANG PERAI – Seramai 25 individu masing-masing dikompaun RM1,000 selepas didapati melanggar prosedur operasi standard (SOP) Perintah Kawalan Pergerakan Bersyarat (PKPB) di daerah Seberang Perai Utara (SPU) semalam.
Ketua Polis Daerah SPU, Asisten Komisioner Noorzainy Mohd. Noor berkata, mereka yang terdiri daripada 19 lelaki dan enam wanita berusia 30 hingga 40 tahun itu dikompaun dalam operasi di beberapa lokasi berbeza.
Menurutnya, dua lelaki didapati melanggar SOP kerana tidak memakai pelitup muka dan tiada penjarakan fizikal ketika di sebuah padang bola di Butterworth.
“Selain itu, dua pekerja lelaki di sebuah kedai haiwan dikompaun kerana gagal mengambil suhu pelanggan, tidak mencatit nama dan tiada kod pengimbas aplikasi MySejahtera.
“15 individu di sebuah cafe di Butterworth pula dikompaun kerana berada di premis itu melebihi masa ditetapkan ketika pemeriksaan pada pukul 10.30 malam.
“Selain itu, tujuh lelaki yang berkumpul di hadapan sebuah rumah di Tasek Gelugor melanggar SOP kerana tiada penjarakan fizikal dan tidak memakai pelitup muka,” katanya kepada pemberita hari ini.

Noorzainy berkata, pihaknya akan terus menjalankan pemeriksaan di daerah itu pada sepanjang tempoh PKPB bagi memastikan orang awam mematuhi SOP dalam menangani penularan wabak Covid-19. – K! ONLINE


Rashford tersisih aksi England
Oleh KOSMO!

13 November 2020, 2:13 pm
LONDON – Persatuan Bola Sepak England (FA) mengesahkan pemain sensasi Manchester United, Marcus Rashford dan tonggak pertahanan, Conor Coady tidak dapat menyertai skuad kebangsaan kerana mengalami kecederaan.
Rashford dilaporkan telah mengalami kecederaan ketika membantu skuad The Red Devils menang ke atas Everton dalam aksi Liga Perdana Inggeris (EPL) minggu lalu.
Keputusan tersebut menyebabkan pengendali England, Gareth Southgate membariskan Jack Grealish, Dominic Calvert-Lewin dan Jadon Sancho di jentera serangan ketika menang 3-0 ke atas Republik Ireland dalam aksi persahabatan awal pagi tadi.
“Rashford tidak akan sertai pasukan kerana mengalami kecederaan manakala Coady pula diarahkan menjalani kuarantin kendiri selepas mempunyai kontak rapat dengan individu yang terkena jangkitan wabak pandemik Covid-19,” kata FA dalam satu kenyataan.
Dalam perkembangan sama, Southgate mengakui sangat gembira apabila The Three Lions berjaya meraih kemenangan dalam aksi ‘pemanas badan’ sebelum menumpukan saingan Liga Negara-Negara Eropah menentang Belgium dan Iceland.
“Ini adalah aksi yang cukup sukar dengan Ireland memberikan tentangan sengit pada awal saingan. Namun, jentera sangat kami sangat menjadi dengan mencipta banyak peluang yang tiga daripadanya disudahkan dengan jaringan,” katanya. – AGENSI


Polis buru suspek kes pecah rumah di Bachok
Oleh ROHANA MOHD. NAWI

13 November 2020, 2:39 pm
BACHOK – Polis sedang memburu penjenayah yang terlibat dalam kejadian pecah rumah milik seorang ahli perniagaan di Kampung Aur, Tawang di sini semalam.
Kejadian itu disedari mangsa yang berusia 61 tahun kira-kira pukul 4 pagi sewaktu dia bangun daripada tidur sebelum melihat pintu pagar rumahnya terbuka.
Ketua Polis Daerah Bachok, Deputi Suprintendan Samsulmuddin berkata, berdasarkan keterangan, selepas melihat keadaan itu, mangsa terus melakukan pemeriksaan di dalam dan luar rumahnya.
“Mangsa mendapati kereta jenis Perodua Myvi miliknya telah dilarikan selepas pencuri terbabit mengambil kunci di dalam rumah.
“Dokumen pengenalan diri serta keluarga, beg tangan, jam, komputer riba, cincin perak dan kerongsang emas turut dikebas pencuri berkenaan,” katanya ketika dihubungi Kosmo! hari ini.
Menurut Samsulmuddin, bagaimanapun, kereta jenis Perodua Myvi itu berjaya ditemui semula dalam tempoh kurang 24 jam selepas ia dibawa lari.

Katanya, kereta itu ditinggalkan di tepi jalan di Kampung Tunjong, Kota Bharu pada pukul 7 malam iaitu kira-kira 15 kilometer dari rumah mangsa selepas beberapa jam dilarikan.
“Pada awalnya, keseluruhan kerugian dianggarkan bernilai lebih RM50,000 termasuk sebuah kereta itu.
“Polis telah melakukan gerakan mengesan penjenayah terbabit yang telah melarikan barangan lain milik mangsa,” katanya.
Tambahnya, orang ramai yang mempunyai maklumat penjenayah terbabit diminta segera menghubungi pihak polis untuk membantu siasatan.
Kes disiasat mengikut Seksyen 457 Kanun Keseksaan kerana melakukan jenayah pecah rumah. – K! ONLINE


Pesakit Covid-19 selamat, terjun dari tingkat enam HWKKS
Oleh IVAN AMIRUL

14 November 2020, 11:53 pm
KOTA KINABALU – Seorang lelaki sedang menerima rawatan ekoran menghidap penyakit kanser serta disahkan positif Covid-19 dilaporkan terjun dari tingkat enam Hospital Wanita dan Kanak-Kanak Sabah (HWKKS) Likas malam tadi.
Dalam kejadian kira-kira pukul 8 malam itu, mangsa berusia 64 tahun itu menerima rawatan di hospital berkenaan sejak beberapa hari lalu.
Bagaimanapun, mangsa warga emas itu dikatakan terselamat selepas tersangkut pada bumbung tingkat tiga hospital terbabit.
Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati mangsa ditempatkan di hospital berkenaan selepas didapati menghidap penyakit kanser dan positif Covid-19.
“Mangsa dipercayai tertekan sebelum mengambil keputusan terjun dari tingkat enam hospital namun siasatan lanjut untuk mengenal pasti punca sebenar kejadian masih dijalankan.
“Mangsa yang parah akibat kejadian itu sudah dibawa turun oleh pasukan Jabatan Bomba dan Penyelamat Malaysia (JBPM) dan kini dirawat di hospital sama,” katanya ketika dihubungi sebentar tadi.

Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, pihaknya menerima panggilan kecemasan mengenai kejadian itu pada pukul 8.22 malam.
Menurutnya, seramai 15 anggota dan pegawai daripada Balai Bomba Lintas dan Balai Bomba Kota Kinabalu diarahkan ke lokasi kejadian untuk membantu operasi menyelamat mangsa.
“Apabila bomba tiba di tempat kejadian, mangsa yang sudah terjun dari tingkat enam tersangkut di bumbung tingkat tiga hospital.
“Pasukan bomba seterusnya menjalankan operasi menyelamatkan mangsa sebelum diserahkan kepada pihak hospital untuk tindakan selanjutnya,” katanya. – K! ONLINE


Covid-19: 1,120 kes di NS dari kluster Cergas
Oleh NOR AINNA HAMZAH

14 November 2020, 7:12 pm
SEREMBAN – Sebanyak 1,120 kes daripada 3,373 kes Covid-19 yang direkodkan di negeri ini dikesan daripada kluster Cergas.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, tiga lagi kluster yang turut sama menyumbang kepada peningkatan kes ialah kluster Kaya sebanyak 482 kes; kluster Lengkuk (232 kes);dan kluster Taman Bunga (53 kes).
Menurutnya, dari jumlah keseluruhan kes yang direkodkan berkenaan sejak penularan Covid-19,  1,892 kes telah sembuh dan discaj, manakala, 1,473 kesmasih menerima rawatan di wad dan lapan kes telah meninggal dunia.
“Sehingga pukul 12 tengah hari ini, terdapat 371 kes baru positif Covid-19 dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan, menjadikan jumlah keseluruhan kes COVID-19 sebanyak 3,373 kes.
“Terdapat 1,646 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir),” katanya dalam satu kenyataan hari ini.
Veerapan berkata, daripada 371 kes baharu yang direkodkan hari ini, sebanyak 363 kes adalah dari kluster Cergas.

Mengikut pecahan daerah, Seremban mencatatkan sebanyak 367 kes baharu, diikuti Rembau.
“Daerah lain tidak mencatatkan kes baharu dan Tampin kekal di bawah zon hijau,” katanya. – K! ONLINE


Lelaki ditemui mati lepas gantung diri di tingkap rumah kedai
Oleh MUHAMAD TARMIZE MOHD NOR

14 November 2020, 7:46 pm
IPOH – Seorang lelaki ditemui mati selepas menggantungkan diri di luar tingkap sebuah bangunan rumah kedai terbiar di Jalan Pengkalan Barat 32, Pasir Puteh di sini hari ini.
Mayat yang belum dikenal pasti identitinya itu ditemui seorang lelaki pada pukul 2 petang.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan awal mendapati lelaki itu tergantung pada tingkap luar bangunan sebelum terjatuh semasa saksi sedang menghubungi pihak polis.
“Tempat kejadian merupakan rumah kedai dua tingkat yang tidak digunakan lagi yang mana mangsa telah menggantungkan diri dengan tali di luar tingkap.
“Tali kecil yang digunakan simati untuk menggantung diri menyebabkan dia terjatuh dari tingkat dua bangunan tersebut,” katanya.
Menurut beliau, pemeriksaan ke atas tubuh badan si mati tidak menjumpai kesan yang berunsurkan jenayah.

Katanya, tiada sebarang dokumen dijumpai di lokasi kejadian bagi mengesan identiti lelaki tersebut.
“Mayat lelaki itu dibawa ke Hospital Raja Permaisuri Bainun untuk dibedah siasat.
“Tiada televisyen litar tertutup di lokasi kejadian. Setakat ini kes diklasifikasi sebagai mati mengejut,” katanya.
Tambahnya, usaha sedang dijalankan bagi mengesan waris simati dan orang ramai yang kehilangan ahli keluarga diminta tampil atau menghubungi balai polis berhampiran. – K! ONLINE


Stroll lakar kejutan di Istanbul
Oleh MUHAMMAD RIDUAN MOHD HANAFIAH

14 November 2020, 10:37 pm
PELUMBA Racing Point, Lance Stroll melakukan kejutan di Grand Prix (GP) Turki apabila menempah petak hadapan buat kali pertama sepanjang karier saingan Formula Satu (F1) selepas tampil cemerlang di Litar Intercity Istanbul Park, Istanbul sebentar tadi.
Tuah hujan memberi kelebihan kepada Stroll untuk mencatat masa terpantas sekali gus mengetepikan cabaran pelumba Red Bull Racing, Max Verstappen yang terpaksa berpuas hati tempat kedua.
Lebih menarik rakan sepasukan Stroll, Sergio Perez turut tampil cemerlang apabila mengakhiri saingan sesi kelayakan ketiga di tempat ketiga terpantas selepas bijak melakukan strategi pertukaran tayar.
Pada sesi kelayakan tersebut beberapa pelumba gagal menamatkan saingan selepas terbabas termasuk pelumba Mercedes, Lewis Hamilton yang dilihat bergelut beraksi dalam keadaan litar licin dan sekadar menamatkan saingan keenam terpantas.
“Saya terkejut dan gembira kerana berjaya mencatat masa terpantas pada sesi kelayakan ini. Beraksi dalam keadaan hujan dan litar yang licin sudah pasti memberi kesukaran kepada semua pelumba.
“Saya ada keyakinan pada jentera dan saya hanya melakukan terbaik pada pusingan terakhir. Permulaan terbaik buat saya dan pasukan pada perlumbaan esok,”kata Stroll sejurus tamat perlumbaan. – K! ONLINE


Bomba bantu sanitasi lokasi mayat lelaki Bangladesh ditemui
Oleh MOHAMAD NAUFAL MOHAMAD IDRIS

14 November 2020, 6:49 pm
KLANG – Pasukan bomba membantu proses sanitasi sebuah asrama susulan penemuan mayat lelaki warga Bangladesh dalam kejadian di Jalan Teratai, Meru di sini hari ini.
Ketua Balai Bomba dan Penyelamat Kapar, Yazli Yahya berkata, seramai lapan anggota termasuk pegawai dikejarkan ke lokasi kejadian sebaik menerima panggilan pada pukul 10.10 pagi daripada pihak polis.
Katanya, sebaik tiba didapati mayat lelaki berusia dalam lingkungan 50-an ditemui di sebuah bilik tidur asrama berkenaan.
“Bomba kemudiannya melakukan sanitasi di luar dan dalam bangunan asrama sebelum mayat dibawa keluar.
“Tindakan sanitasi dilakukan bagi memberikan keyakinan kepada anggota polis menjalankan tugasan siasatan selain membasmi permukaan yang berpotensi tercemar dengan Covid-19,” katanya ketika dihubungi hari ini.
Jelas beliau, proses nyahcemar turut dilakukan kepada anggota polis dan bomba yang terlibat di lokasi kejadian. – K! ONLINE


ESSCOM rampas 3,500 rokok seludup tanpa cukai bernilai RM52,500
Oleh IVAN AMIRUL

14 November 2020, 7:11 pm
SANDAKAN – Kawasan Keselamatan Khas Pantai Timur Sabah (ESSCOM) merampas sebanyak 3,500 bungkus rokok seludup dianggarkan bernilai RM52,500 dalam serbuan di Kampung Mangkalinau hari ini.
Dalam kejadian kira-kira pukul 2.30 petang tadi, semua rokok berkenaan disembunyikan dalam sebuah rumah kosong.
Komander ESSCOM, Datuk Ahmad Fuad Othman berkata, sepasukan enam anggota Tiger Platun Batalion 15 Pasukan Gerakan Am (PGA) diaturgerak ke lokasi serbuan selepas menerima maklumat berkaitan pendaratan dan penyeludupan rokok seludup tidak bercukai.
“Apabila tiba, kita menemui tujuh kotak besar yang dipercayai berisi rokok seludup. Pemeriksaan lanjut mendapati semua kotak besar berkenaan berisi 3,500 bungkus rokok seludup yang dipercayai diseludup daripada negara jiran.
“Semua rokok terbabit dipercayai cuba diseludup ke daerah ini untuk pasaran tempatan, ” katanya menerusi kenyataan media hari ini.
Ahmad Fuad berkata, siasatan lanjut masih diteruskan bagi mengenalpasti dalang disebalik aktiviti penyeludupan membabit daerah itu.

Semua barangan rampasan dibawa ke balai polis Sandakan untuk tindakan selanjut.
Kes akan disiasat dibawah Seksyen 135 (d) Akta Kastam 1967. – K! ONLINE


Jakim lancar kembara digital Isnin ini
Oleh MOHD. HUSNI MOHD. NOOR

14 November 2020, 8:50 pm
PUTRAJAYA – Jabatan Kemajuan Islam Malaysia (Jakim) akan melancarkan kempen digital dikenali sebagai Kembara Al-Amin Misi Melebar Risalah, selama 46 hari bermula Isnin ini.
Timbalan Ketua Pengarah (Operasi) Jakim, Datuk Abdul Aziz Jusoh berkata, kembara yang menggunakan platform media sosial itu menyasarkan untuk mencapai sejuta pengikut Facebook (FB) Jakim menjelang akhir tahun ini.
Beliau berkata, program itu akan dilancarkan Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri Isnin ini secara atas talian di laman FB Jakim.
“Beberapa acara diperkenalkan termasuk menyediakan kandungan baharu di media sosial Jakim, mempromosikan produk perkhidmatan Jakim serta memperkenalkan kandungan kreatif dan interaktif.
“Program Kembara Al-Amin merupakan jenama utama yang mengandungi beberapa segmen menarik untuk disiarkan dalam bentuk poster, infografik dan video secara berkala di laman FB Jakim,” katanya dalam kenyataan akhbar hari ini.
Katanya, program akan bermula pada 16 November hingga 31 Disember depan.

Abdul Aziz berkata, sebanyak 10 segmen dilaksanakan yang sesuai dengan pelbagai lapisan umur dan merentas kaum termasuk soal jawab agama umum, Oh! Baru Tahu dan siaran soal jawab agama yang diadaptasi dari buku Bayan Linnas.
Menurutnya, segmen lain termasuk Tanya Jakim, Heart Talk (bicara santai), Ajaibnya Doa, Refleksi Al-Amin, 1 Hari 1 Ayat, Vokal Orang Muda, #togethertilljannah, Menu Al-Amin dan Teka Jawi. – K! ONLINE


Lelaki lakukan amang seksual kanak-kanak ditahan
Oleh EDDY AQMAL MOHAMED HAMIDI

14 November 2020, 6:37 pm
PETALING JAYA – Seorang lelaki ditahan bagi membantu siasatan kejadian amang seksual melibatkan seorang kanak-kanak lelaki berusia lapan tahun di sebuah rumah di Taman Wahyu Off Jalan Sibu, Kuala Lumpur pada 9 November lalu.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Nik Ros Azhan Nik Ab. Hamid berkata, pihaknya menerima laporan berhubung kejadian daripada seorang wanita berusia 34 tahun yang juga merupakan ibu kepada mangsa.
“Menurut wanita berkenaan, pada 9 November lalu kira-kira pukul 10 pagi, mangsa ada memaklumkan bahawa dia tidak selesa berada di rumah pengasuh yang baru beberapa minggu dikenali.
“Mangsa memberitahu bahawa suspek yang dikenali sebagai Abang Lie, 29, yang juga merupakan anak kepada pengasuh berkenaan pernah menarik tangannya dan mengarahkan kanak-kanak itu melakukan seks oral ketika berada di dalam bilik suspek,” katanya ketika dihubungi Kosmo! hari ini.
Jelas Nik Ros Azhan, suspek juga didakwa telah mencabul kehormatan mangsa sebanyak dua kali ketika kanak-kanak itu berada di rumah pengasuh tersebut.
“Mangsa juga telah diarahkan oleh suspek agar tidak memberitahu perkara tersebut kepada sesiapa termasuk ibunya sendiri serta bapa saudaranya yang juga merupakan rakan kepada suspek.

“Susulan laporan yang diterima, tangkapan ke atas suspek telah dibuat pada 10 November kira-kira pukul 11 pagi di sebuah rumah di Batu 6, Jalan Ipoh, Kuala Lumpur,” ujarnya.
Tambah Nik Ros Azhan, mangsa akan dibawa oleh ibunya ke Hospital Kuala Lumpur dalam masa terdekat bagi mendapatkan pemeriksaan psikiatri kanak-kanak.
“Pemeriksaan ke atas suspek tidak menemui sebarang rekod jenayah lampau dan Kes disiasat di bawah Seksyen 14 Akta Kesalahan-kesalahan Seksual Terhadap Kanak-Kanak 2017 dan Seksyen 377C Kanun Keseksaan,” tegas beliau. – K! ONLINE


Ribuan penduduk berpindah, Taufan Vamco hampiri Vietnam
Oleh KOSMO!

14 November 2020, 6:40 pm
HANOI – Ribuan penduduk mengosongkan kediaman masing-masing hari ini apabila Taufan Vamco menghampiri wilayah tengah Vietnam yang sudah sedia musnah akibat ribut sebelum ini.
Lapangan terbang dan kawasan pantai telah diarah tutup manakala nelayan turut dilarang keluar menangkap ikan sebagai persediaan menghadapi taufan yang dijangka membadai wilayah Hue esok dengan membawa angin kencang berkelajuan 100 kilometer sejam.
Pihak berkuasa pengurusan bencana berkata, ribuan penduduk di empat daerah di tengah Vietnam telah dipindahkan, manakala media tempatan melaporkan ratusan ribu lagi bertindak menyelamatkan diri.
Sementara itu, pihak berkuasa Vietnam berkata, beberapa siri ribut kencang yang melanda tengah negara berkenaan dalam tempoh enam minggu kebelakangan ini telah mengakibatkan banjir dan tanah runtuh serta mengorbankan sekurang-kurangnya 159 orang sementara 70 lagi hilang.
Presiden Persatuan Palang Merah Vietnam, Nguyen Thi Xuan Thu berkata, cuaca buruk tersebut turut memusnahkan lebih 400,000 kediaman.
Tambah Nguyen, jalan raya serta jambatan turut dihanyutkan air selain tenaga elektrik terputus dan tanaman musnah mengakibatkan sekurang-kurangnya 150,000 penduduk menghadapi risiko kekurangan bekalan makanan.

“Keadaan amat sukar bagi lebih lapan juta penduduk yang tinggal di tengah Vietnam.
“Setiap kali ingin memulakan semula kehidupan, ribut kembali membadai kawasan kediaman mereka,” katanya.
Terdahulu, Taufan Vamco telah mengakibatkan kemusnahan teruk di Filipina hari ini.
Menurut agensi pengurusan bencana, pasukan tindakan kecemasan telah dikerahkan ke Timur Laut Filipina hari ini bagi membantu lebih 340,000 mangsa terjejas banjir susulan Taufan Vamco yang telah meragut sekurang-kurangnya 33 nyawa di seluruh negara.
Sebanyak 20 kematian dilaporkan di wilayah Cagayan, Isabela dan Nueva Vizcaya yang menjadi tumpuan operasi menyelamat.
Jurucakap Jabatan Pertahanan Awam daerah, ratusan mangsa terperangkap di bumbung rumah di kawasan paling teruk terjejas sepanjang Sungai Cagayan berikutan pasukan penyelamat tidak dapat memasuki lokasi terbabit akibat arus deras. – AFP


Zulkifli doakan Salah sembuh
Oleh MOHD. HUSNI MOHD. NOOR

14 November 2020, 11:56 pm
PUTRAJAYA – Berita mengenai penyerang skuad Liverpool, Mohamed Salah positif Covid-19 mengejutkan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri.
Pasti semua tahu bahawa Zulkifli adalah peminat tegar pasukan bola sepak Liverpool termasuk barisan pemain yang membarisi skuad berkenaan.
Zulkifli menerusi laman sosial Facebook dan Twitter sempat mendoakan kesembuhan pemain berasal dari Mesir itu.
“Menjadi kelaziman hujung minggu jika ada masa lapang, saya menonton Astro Arena.
“Agak terkejut bila tahu Salah positif Covid-19. Saya doakan beliau segera sembuh,” katanya hari ini
Katanya, beliau juga berharap agar skuad Harimau Malaya turut dipelihara daripada sebarang musibah, kekal sihat seperti seadanya.

Pada hantaran sama, Zulkifli turut berkongsi doa ringkas untuk diamalkan umat Islam bagi menghindar dari sebarang penyakit berbahaya.
Berita terkini mengenai Salah itu disahkan Persatuan Bola Sepak Mesir (EFA) dalam satu kenyataan, semalam.
Salah adalah pemain ketiga Reds dijangkiti Covid-19 selepas Sadio Mane dan Thiago yang sudah sembuh. – K! ONLINE


Serah terima tugas Ketua Polis Daerah Nilai
Oleh NOR SHAFAWATI YUP

14 November 2020, 6:01 pm
NILAI – Ketua Unit Siasatan Terkelas, Jabatan Siasatan Jenayah Bukit Aman, Superintendan Mohd. Fazley Ab. Rahman dilantik sebagai Ketua Polis Daerah Nilai berkuatkuasa hari ini.
Perlantikan beliau bagi menggantikan Superintendan Mohd. Nor Marzukee Besar yang bertukar ke Bahagian Pengurusn Bencana, Maktab Polis Diraja Malaysia.
Penyerahan serah terima tugas itu berlangsung di Ibu Pejabat Polis Daerah (IPD) Nilai di sini dengan disaksikan Ketua Polis Negeri Sembilan, Datuk Mohamad Mat Yusop.
Mohamad berkata, banyak kejayaan yang telah dicapai oleh Mohd Nor Marzukee sepanjang beliau menerajui IPD Nilai selama dua tahun satu bulan khususnya dari aspek keselamatan dan ketenteraman awam di daerah Nilai ini.
“Saya ingin mengucapkan ribuan terima kasih atas segala khidmat bakti yang telah dicurahkan oleh Mohd Nor Marzukee selama perkhidmatan beliau di Kontinjen Negeri Sembilan.
“Saya juga berharap seluruh warga kerja IPD Nilai akan terus memberikan sokongan padu kepada Ketua Polis Daerah Nilai yang baharu iaitu Mohd. Fazley dan isteri, Siti Rozaida Aripin selaku Pengerusi Perkep IPD Nilai ke Kontinjen Negeri Sembilan khususnya ke IPD Nilai,” katanya dalam ucapanya.

Dalam majlis yang sama, turut diadakan Majlis Serah Terima Tugas Pengerusi Persatuan Keluarga Polis (PERKEP) IPD Nilai antara isteri Mohd. Nor Marzukee iaitu Puan Sharliana Che Ani dengan Siti Rozaida dan disaksikan oleh Pengerusi PERKEP Kontinjen Negeri Sembilan, Datin Norlela Idris. – K! ONLINE


APMM Perak usir 40 bot nelayan asing ceroboh perairan Malaysia
Oleh SHAMSUL KAMAL AMARUDIN

14 November 2020, 4:48 pm
LUMUT – Tindakan bot nelayan asing menceroboh perairan negara semakin menjadi-jadi dan terbaru semalam sebanyak 40 bot nelayan Indonesia didapati menangkap ikan berhampiran Pulau Jarak dekat negeri Perak.
Bagaimanapun, Agensi Penguatkuasaan Maritim Malaysia (APMM) Perak bertindak pantas mengusir semua bot nelayan tersebut yang menceroboh perairan negara di beberapa kedudukan sekitar 28.5 hingga 30 batu nautika barat laut Pulau Jarak.
Pengarah APMM Perak, Kepten Maritim Shahrizan Raman, kesemua bot tersebut dikesan ketika Kapal Maritim (KM) Rawa sedang melaksanakan Op Benteng di perairan Perak.
“Hasil pemeriksaan mendapati kesemua bot tersebut adalah bot nelayan tradisional Indonesia yang mempunyai empat orang awak-awak termasuk tekong bagi setiap bot sedang melakukan aktiviti menangkap ikan.
“KM Rawa memberi amaran keras kepada bot-bot tersebut dan kesemuanya diarahkan untuk menghentikan aktiviti penangkapan ikan dan keluar dari perairan Malaysia,” katanya dalam satu kenyataan di sini hari ini.
Menurut beliau, KM Rawa telah mengiring kesemua bot nelayan Indonesia itu hingga ke sempadan maritim Malaysia-Indonesia bagi memastikan mereka tidak berpatah balik menceroboh perairan negara.

Dalam tempoh lima hari lalu, Maritim Malaysia Perak telah mengusir lima bot nelayan Indonesia yang menceroboh perairan negara.
Beliau juga berkata, dalam tempoh dari 18 Mac lalu hingga semalam, sejumlah 199 bot nelayan Indonesia telah diusir keluar dari perairan Malaysia selepas kesemuanya dikesan menceroboh dan menangkap ikan di perairan Perak.
Katanya, tindakan pengusiran bot nelayan asing dan pendatang asing tanpa izin (PATI) keluar dari perairan Malaysia adalah untuk menyekat penyebaran wabak Covid 19 menerusi warga asing serta membantu Kementerian Kesihatan menurunkan graf kebolehjangkitan wabak itu di kalangan rakyat Malaysia.
Justeru, tegasnya, aset-aset APMM Perak akan terus meningkatkan rondaan dan pengawasan terutama di titik-titik panas berhampiran persempadan maritim negara dengan negara jiran untuk menyekat PATI dan bot-bot nelayan asing daripada terus menceroboh dan memasuki negeri Perak.
Beliau meminta komuniti maritim bekerjasama menyalurkan maklumat berkaitan pencerobohan nelayan-nelayan asing, pendatang tanpa izin serta lain-lain kegiatan jenayah yang dikesan berlaku dalam perairan Perak kepada Pusat Operasi Maritim Negeri Perak di talian 05-6838737 atau National Task Force (NTF) di talian 011-6251 1123.
“Komuniti maritim negeri Perak juga dinasihatkan agar memastikan bot sentiasa dalam keadaan baik dan selamat sebelum memulakan sesuatu aktiviti di laut dan jika mengalami kecemasan segera hubungi MRSC Langkawi 04-9660537 atau MERS 999.,” katanya. – K! ONLINE.


20 keluarga terima sumbangan sambut Deepavali
Oleh ZAKI SALLEH

14 November 2020, 6:34 pm
SERI MANJUNG – Sambutan Deepavali tahun ini lebih bermakna buat 20 keluarga masyarakat India yang kurang berkemampuan di sekitar Mukim Lekir di sini apabila menerima sumbangan berupa barang-barang keperluan harian daripada Perak Foodbank semalam.
Perak Foodbank merupakan sebuah pertubuhan kebajikan yang dinaungi oleh isteri Menteri Besar Perak, Datin Seri Dr. Nomee Ashikin Datuk Muhammed Radzi yang giat melaksanakan program kemasyarakatan bagi menyantuni pelbagai lapisan rakyat.
Program yang dijayakan dengan kerjasama Pertubuhan Kebajikan Ukhwah Masyarakat Prihatin Perak (Ukhuwah) ini mengambil inisiatif membantu para penerima bagi meringankan beban mereka membuat persiapan menyambut Deepavali.
Timbalan Ketua Pegawai Operasi Perak Foodbank, Nurzana Jamry berkata, penyerahan sumbangan ini juga membuktikan bahawa tiada masyarakat terpinggir untuk dibantu.
Menurut beliau, pemilihan keluarga ini adalah menerusi sesi turun padang Perak Foodbank bersama Ukhuwah termasuk melibatkan pemimpin komuniti.
“Berikutan pandemik Covid-19 yang melanda negara dan Perintah Kawalan Pergerakan Bersyarat menyebabkan ada keluarga masyarakat India yang kurang bernasib baik terjejas persiapan perayaan.

“Justeru, sumbangan kecil ini diharap dapat meringankan beban para penerima yang terdiri daripada warga emas, ibu tunggal dan keluarga miskin,” ujarnya kepada Kosmo!.
Sementara itu, Pengerusi Ukhuwah, Norhaslinda Zakaria berkata, pihaknya akan menggandakan usaha untuk mengenal pasti keluarga kurang berkemampuan yang keciciran tanpa mengira kaum agar dapat diberikan bantuan sewajarnya.
Jelas beliau yang juga Exco Srikandi Bersatu Kebangsaan dan Ketua Srikandi Bahagian Lumut, inisiatif sebegini adalah medium terbaik untuk mendekati masyarakat serta mengeratkan silaturrahim.
“Program kesukarelawan Ukhuwah bukanlah pada musim perayaan atau masa-masa tertentu, sebaliknya dilakukan setelah kita mengenal pasti ada golongan yang perlu diberi perhatian.
“Sebab itu kita amat mengalu-alukan mana-mana pihak atau dermawan yang ingin menyumbang dan bolehlah menghubungi pihak urusetia menerusi laman Facebook Ukhuwah agar lebih ramai keluarga terjejas dibantu,” ujarnya. – K! ONLINE


Pengasas produk kosmetik nafi ada kaitan dengan dalang edar dadah
Oleh ROHANA MOHD. NAWI

14 November 2020, 5:17 pm
KOTA BHARU – Syarikat kosmetik, EY Beauty Empire Sdn. Bhd. (EY Beauty Empire) menafikan syarikat berkenaan mempunyai kaitan dengan individu yang bergelar Datuk Seri dan isteri yang menjalankan kegiatan pengedaran dadah.
Sehubungan dengan itu, pengasas dan pengarah urusan syarikat itu, Zalina Zahari telah tampil membuat laporan di Balai Polis Kota Bharu di sini hari ini untuk menafikan penglibatannya dengan kegiatan dadah seperti yang tersebat di media sosial.
Zalina berkata, EY Beauty Empire merupakan syarikat milik persendirian dan menggunakan modal sendiri malah tiada kaitan langsung dengan individu yang dipercayai bergelar Datuk Seri yang dikenalinya sejak Julai lalu.
Katanya, penglibatan individu terbabit bersama isterinya adalah untuk tujuan promosi dan pelancaran produk semata-mata tanpa menjejaskan pemilikan syarikat atau bidang perniagaan syarikatnya.
“Saya mengenali individu terbabit dan isterinya ketika mereka datang untuk menyewa dewan saya untuk mengadakan satu program.
“Sebelum ini, individu terbabit ada memberitahu dia seorang kontraktor pembinaan selain terlibat dengan perniagaan balak dan kayu gaharu,” katanya pada sidang akhbar di sebuah hotel di sini hari ini.

Akhbar Kosmo! kelmarin melaporkan seorang lelaki bergelar Datuk Seri yang disyaki menjadi dalang sindiket pengedaran dadah ditahan di tempat letak kenderaan di belakang pusat beli-belah South City Plaza, Serdang, Selangor.
Dalam serbuan pukul 5.30 petang itu, syabu seberat kira-kira 120 kilogram bernilai RM5 juta serta tiga kenderaan termasuk kereta mewah jenis Ford Mustang turut dirampas.
Datuk Seri yang juga suami usahawan kosmetik terkenal di Pantai Timur itu ditangkap bersama empat suspek lain.
Mengulas lanjut, menurut Zalina, sepanjang perkenalan dengan individu terbabit, dia tiada pengetahuan tentang penglibatan beliau dengan aktiviti yang menyalahi undang- undang sehingga tersebar meluas melalui berita semalam.
“Saya percaya polis akan menjalanksn siasatan dengan cara menyeluruh. Saya juga akan membersihkan nama dan syarikat daripada kegiatan yang menyalahi undang-undang.
“Saya percaya dengan kredibiliti polis untuk menjalankan siasatan selain menyerahkan sepenuhnya kepada pihak berkuasa, mahkamah dan menentukan penglibatan individu terbabit dengan penyalahgunaan dadah seperti yang dilaporkan,” katanya.
Katanya, dia masih menjalankan perniagaan berasaskan kosmetik, minuman dan tidak akan sekali-kali menyokong individu yang menjalankan aktiviti yang menyalahi undang-undang.
Menurutnya Zalina, dia memohon agar pengguna media sosial dan warga netizen agar memberhentikan mengaitkan Ey Beauty Empire yang baru menjalankan operasi perniagaan sejak Jun lalu dengan sebarang kegiatan dadah. – K! ONLINE.


Nelayan melecur muka, tangan akibat enjin bot terbakar
Oleh KOSMO!

14 November 2020, 6:32 pm
Oleh NOOR HASLIZA NUSI
GEORGE TOWN – Seorang nelayan terpaksa menahan kesakitan selepas melecur pada muka dan tangan akibat terkena api pada enjin bot yang terbakar di kedudukan 1.2 batu nautika tenggara Pulau Rimau dekat sini hari ini.
Dalam kejadian kira-kira pukul 12 tengah hari itu, mangsa yang dikenali sebagai Azrin, 35, terpaksa mendapatkan bantuan daripada pasukan Maritim Malaysia (APMM) Pulau Pinang untuk dibawa mendapatkan rawatan segera di hospital.
Pengarah Maritim Negeri, Kepten Maritim Abd. Razak Mohamed berkata, pihaknya menerima panggilan kecemasan berhubung kejadian melalui MERS 999 lalu segera mengarahkan gerakan Bot KILAT 4 APMM ke lokasi yang dilaporkan.
Menurut beliau, bot nelayan tempatan yang dinaiki mangsa bersama empat kru termasuk tekong masing-masing berusia 24 hingga 44 tahun.
“Bot dari Pangkalan Kuala Muda negeri ini terbakar di bahagian enjin sehingga menyebabkan seorang daripadanya melecur pada muka manakala tangannya terbakar.

“Empat lagi kru termasuk tekong tidak mengalami sebarang kecederaan dan di benarkan pulang bersama bot ke Jeti Pangkalan Kuala Muda untuk tujuan pembaikan,” katanya dalam satu kenyataan di sini tadi.
Beliau memberitahu, mangsa yang cedera bagaimanapun telah dipindahkan ke bot KILAT 4 untuk dihantar ke Jeti Pangkalan Polis Marin (PPM) Batu Uban di sini sebelum dibawa ke Hospital Pulau Pinang untuk rawatan lanjut.
Justeru tambahnya, orang ramai diminta memberi kerjasama sekiranya berlaku sebarang kecemasan di laut dengan menyalurkan maklumat lengkap kepada pihak Maritim Malaysia melalui talian 24 Jam iaitu MERS 999 atau terus hubungi Pusat Operasi Maritim Pulau Pinang, 04-2626146 atau 04-264 3650. – K! ONLINE


Remaja maut tergelincir ketika daki Bukit Banang
Oleh MOHAMAD FAHD RAHMAT

14 November 2020, 6:03 pm
BATU PAHAT – Seorang remaja menemui ajal selepas tergelincir sebelum terjatuh ke dalam gaung ketika melakukan aktiviti mendaki di Bukit Banang di sini pagi tadi.
Dalam kejadian pada pukul 11.30 pagi itu, mangsa, Aina Nabilah Yusof, 20, meninggal dunia selepas cedera parah pada anggota badan dan kepala.
Menurut Komander Operasi Penolong Kanan Penguasa Bomba Mohd. Fauzi Mohd. Nor, mangsa terjatuh ketika mendaki bukit bersama rakannya di kawasan berkenaan.
Mangsa dipercayai tergelincir ketika melalui laluan curam bukit sebelum terjatuh ke dalam gaung sedalam 80 meter.
“Pusat Gerakan Operasi (PGO) menerima panggilan kecemasan pada pukul 11.34 pagi sebelum operasi mencari dan menyelamat (SAR) mangsa jatuh gaung digerakkan.
“Sebuah jentera FRT, dua EMRS dari Balai Bomba dan Penyelamat (BBP) Batu Pahat dan BBP Penggaram dengan kekuatan keseluruhan seramai enam belas 16 orang anggota telah dihantar ke tempat kejadian,” katanya dalam satu kenyataan di sini hari ini.

Mohd. Fauzi berkata, mangsa berjaya dibawa naik menggunakan tali dengan kaedah hauling dan lowering.
Mangsa disahkan meninggal dunia pasukan perubatan Kementerian Kesihatan Malaysia (KKM) sebelum mayat diserahkan kepada polis untuk tindakan lanjut.
Jelas Mohd. Fauzi, operasi SAR itu ditamatkan pada pukul 5.18 petang – K! ONLINE


Gumpalan rambut dan raket Elvis bakal dilelong
Oleh KOSMO!

14 November 2020, 6:07 pm
LONDON – Gumpalan rambut penyanyi legenda Elvis Presley bakal dilelong kepada umum dengan harga dijangka bermula pada £6,000 (RM32,645).
Helaian rambut hitam milik penyanyi itu asalnya disimpan oleh tukang gunting rambut peribadinya, Homer Gilleland yang mula menjualnya selepas kematian Elvis pada 1977.
Turut disertakan bersama gumpalan rambut itu adalah sekeping kad yang bertulis “ ini adalah gumpalan rambut dari Raja Rock and Roll seperti yang digunting oleh Encik Gil dari Memphis.
“Ia satu memori yang akan sentiasa kekal di masa hadapan. – Elvis 1935-1977,” tulis kad tersebut.
Gumpalan rambut itu dibeli oleh seorang peminat fanatik Elvis, Tom Unwin, 75, pada 2010 sebagai tambahan kepada koleksi barangan milik penyanyi itu termasuk raket peribadi yang berjaya dimilikinya pada 2002.

Raket peribadi milik Raja Rock and Roll yang turut dilelong bersama rambutnya pada 19 November ini. – Hansons/ South West News Service (SWNS)

Bekas pengurus tapak pembinaan dari Kidsgrove, Stroke- on – Trent kini mahu menjual gumpalan rambut dan raket tersebut, lapor portal Daily Star.

Nilai kedua-dua barangan itu dijangka boleh mencecah nilai £12,000 (RM65,291) apabila bidaan dibuka.
“Saya membeli gumpalan rambut ini 10 tahun lalu dan raket ini pada 2002 daripada seorang lelaki yang menguruskan kelab peminat Elvis.
“Saya seorang peminat tegar Elvis sejak berusia 15 tahun. Saya mengumpul banyak koleksi barangan idola ini sepanjang hayat saya, apa-apa sahaja yang anda boleh fikirkan tentang Elvis,” katanya.
Dia memutuskan untuk menjual dua barangan daripada koleksi peribadinya dengan harapan boleh berkongsi kegembiraan yang dirasai memiliki barangan Elvis dengan peminat lain.
“Saya mempunyai pengalaman yang sangat menyeronokkan menunjukkan koleksi barangan Elvis kepada rakan-rakan saya. Kini, saya mahu orang lain turut merasai perasaan sama,” katanya.
Rambut dan raket itu akan dijual oleh Hansons Auctioneers pada 19 November ini. – Agensi


Tindakan tegas kepada pihak adakan demonstrasi – Hazani
Oleh IVAN AMIRUL

14 November 2020, 6:13 pm
KOTA KINABALU – Pesuruhjaya Polis Sabah, Datuk Hazani Ghazali memaklumkan pihaknya setakat ini belum menerima sebarang laporan berkaitan demonstrasi di hadapan pejabat Kumpulan Wang Simpanan Pekerja (KWSP) seperti kenyataan tular di laman sosial Facebook hari ini.
Hazani berkata, pihak polis tidak akan teragak-agak mengambil tindakan tegas ke atas individu atau kumpulan sekiranya perhimpunan berkenaan diadakan.
“Kita akan mengenakan kompaun selain membuat tangkapan jika perhimpunan diteruskan, semua pihak harus ingat sebarang perhimpunan wajib mendapatkan kebenaran daripada pihak berkuasa.
“Polis juga amat mengambil perhatian ke atas cubaan berhimpun seperti ini terutamanya ketika pandemik Covid-19 kini berada pada tahap membimbangkan,” katanya ketika dihubungi sebentar tadi.
Dalam pada itu, Hazani turut berkata, polis akan ambil tindakan terhadap pemilik akaun Facebook yang membuat kenyataan seperti itu di laman.
Terdahulu, satu kenyataan tular di laman sosial, seorang pemilik akaun Facebook yang menggunakan nama ‘Pakdin’ meminta orang awam supaya menyertai demonstrasi di hadapan pejabat Kumpulan Wang Simpanan Pekerja (KWSP) pada hari Isnin depan pukul 11 pagi, Isnin depan.

Kenyataan terbabit menuntut KWSP agar mengeluarkan wang simpanan pekerja bagi meringankan beban ketika pandemik Covid-19.
Bagaimanapun, beberapa pengguna Facebook turut menyatakan maklum balas pendapat tidak setuju dengan cadangan berkenaan. – K! ONLINE


Beli pulau RM7 juta elak pembangunan
Oleh KOSMO!

14 November 2020, 5:48 pm
OTTAWA – Sebuah badan pemuliharaan alam sekitar mengumpul dana sebanyak AS$1.7 juta (RM7 juta) untuk membeli sebuah pulau di wilayah British Columbia, Kanada baru-baru ini, lapor saluran berita CNN.
Ketua Pegawai Eksekutif Yayasan BC Parks, Andy Day berkata, pihaknya hanya perlu mengumpul sebanyak AS$122,415 (RM504,778) lagi untuk membeli Pulau West Ballenas seluas 40 hektar itu sebelum tarikh akhir pada 17 November ini.
“Pulau yang terletak di Laut Salish itu merupakan antara 10 kawasan yang kaya dengan biodiversiti di luar persisir British Columbia dan mempunyai salah satu ekosistem paling terancam.
“Ia termasuk dalam kawasan untuk pembangunan yang akan dibahagiakn kepada beberapa bahagian dan sejumlah kediaman bakal didirikan jika kita tidak membelinya,” katanya kepada CNN.
Selain itu, Day berkata, pulau yang masih belum dibangunkan itu merupakan habitat kepada beberapa spesies tumbuhan terancam termasuk bunga buttercup yang hanya ditemui di pulau tersebut dan satu lagi lokasi lain di British Columbia.
Pulau itu juga menjadi tumpuan burung laut, paus pembunuh, singa laut utara dan California serta hidupan marin yang lain.

Tambah Day, yayasan berkenaan turut merancang untuk menjadikan pulau berkenaan sebagai taman awam yang membolehkan para pemulihara alam sekitar mengawal kesan pencemaran dengan memasang kemudahan antipencemaran dan menghadkan akses orang awam ke sesetengah kawasan.
“Ia adalah kawasan yang sangat cantik dan sesuai untuk aktiviti berkayak serta berkanu, jadi kami mahu orang ramai menikmatinya.
“Bagaimanapun, kami perlu memastikan kawasan berkenaan terus dilindungi kerana terdapat spesies haiwan dan tumbuhan terancam di pulau itu,” ujarnya. – Agensi


1,114 kes positif, empat kluster baharu
Oleh NOR IDAYU BOSRO

14 November 2020, 6:29 pm
PUTRAJAYA – Kes jangkitan Covid-19 hari ini melaporkan sebanyak 1,114 kes baharu termasuk daripada empat kluster baharu menjadikan jumlah kes positif sebanyak 46,209 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,112 kes adalah penularan tempatan manakala dua kes import dari Indonesia dan Jordan.
“Sabah mencatatkan sebanyak 391 kes atau 35.1 peratus daripada keseluruhan kes positif pada hari ini diikuti Negeri Sembilan dengan 371 kes (33.3 peratus) yang sebahagian besarnya adalah daripada Kluster Cergas iaitu sebanyak 363 kes.
“Empat kluster hari ini ialah Kluster Istimewa dan Alila masing-masing di Sandakan dan Kota Kinabalu, Sabah manakala dua lagi ialah Kluster Assumption dan Rajawali di Pulau Pinang,” katanya dalam kenyataan akhbar hari ini.
Noor Hisham berkata, dua lagi kematian berkaitan Covid-19 dilaporkan di Sabah menjadikan jumlah keseluruhan kes kematian sebanyak 306.
Pada masa sama, beliau berkata, sebanyak 803 kes pulih dilaporkan menjadikan jumlah keseluruhan kes pulih adalah 33,772 setakat hari ini. – K! ONLINE


Amaran ribut di empat negeri
Oleh NUR HUDA MUSA

14 November 2020, 4:43 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran hujan lebat dan angin kencang di kawasan tertentu membabitkan Johor, Pahang, Terengganu dan Kelantan.
Met Malaysia dalam satu kenyataan berkata, amaran itu berkuat kuasa Isnin ini membabitkan Johor meliputi Mersing dan Kota Tinggi, manakala kawasan Bera, Pekan dan Rompin di Pahang.
“Angin kencang dijangka melanda Kuantan di Pahang; Tumpat, Pasir Mas, Kota Bharu, Bachok dan Pasir Puteh, Kelantan dan seluruh Terengganu pula pada Selasa dan Rabu depan.
“Angin kencang timur laut berkelajuan 40 hingga 50 kilometer sejam dengan ombak mencapai 3.5 meter dijangka boleh berlaku di perairan negeri dalam negeri-negeri,” katanya di sini hari ini.
Tambah kenyataan itu, kejadian tersebut boleh mendatangkan risiko limpahan air laut di pesisir pantai dan muara sungai kawasan terbabit. – K! ONLINE


Bungkusan nasi beriani kambing buat tetamu Deepavali
Oleh MOHD AZLI ADLAN

14 November 2020, 4:27 pm
KUALA TERENGGANU – Keluarga M. Ramachandran, 71, mempunyai cara tersendiri untuk merayakan Deepavali hari ini dalam suasana Perintah Kawalan Pergerakan Bersyarat (PKPB).
Ramachandran berkata, mereka yang menetap di Flat Kolam di sini mengambil inisiatif membungkus nasi beriani kambing untuk diberikan saudara-mara, jiran dan sahabat handai yang tidak boleh mengunjungi rumahnya seperti kebiasaan.
Beliau berkata, dia sekeluarga tidak dapat menerima ramai tetamu kerana mengikut prosedur operasi standard (SOP) PKPB, rumahnya yang seluas 13.56 meter persegi dihadkan 10 orang sahaja pada satu-satu masa.
“Saya sekeluarga termasuk cucu sahaja sudah tujuh orang. Jadi kami hanya berbual mesra sebentar dengan tetamu di depan rumah sebelum memberi mereka bungkusan nasi beriani kambing untuk dimakan di rumah masing-masing.
“Selain itu, saya juga menerima banyak ucapan menerusi panggilan telefon dari saudara mara dan sahabat handai,” katanya kepada Kosmo! di sini hari ini.
Ramachandran berkata, walaupun agak terkilan kemeriahan Deepavali kali ini agak terencat kerana tidak dapat meraikan tetamu seperti kebiasaan, dia sekeluarga akur demi memutuskan rantaian pandemik Covid-19.

Ujarnya, beliau dan isteri, M. Pusparani, 60, menyambut Deepavali bersama tiga daripada empat anaknya termasuk anak sulung, Muhammad Syafiq Suresh, 41, yang telah memeluk Islam sejak 18 tahun lalu. – K! ONLINE